Khasiat Minyak Argan - Kenapa Ianya Termahal Di Dunia?

Harga minyak Argan boleh mencecah RM1,200 seliter, sekaligus menjadikannya sebagai minyak yang boleh dimakan termahal di dunia.

Namun sekitar 20 tahun yang lalu, pengeluaran minyak argan terasing dan hanya dihasilkan di kampung-kampung tempatan di Maghribi. Malah, penjualan di peringkat antarabangsa hampir tidak wujud.

Sejak itu, pembentukan koperasi yang dikendalikan oleh wanita Maghribi telah mengubah pengeluaran minyak argan menjadi industri bernilai berbilion dolar.

Jadi, apa yang membuatkan minyak argan menjadi sangat popular dan apa yang membuatkan ia tersangat mahal?

Minyak Argan banyak digunakan dalam produk kosmetik mewah dan masakan di Maghribi.

Minyak ini berasal dari biji pokok argan yang hanya boleh ditemui di kawasan separa gurun yang sempit antara pantai Atlantik di Maghribi dan Pergunungan Atlas.

Orang Amazigh atau Berber dari Afrika Utara telah menggunakan biji argan selama berabad-abad dan kaedah untuk membuat minyak mahal ini kekal sejak dahulu lagi.

Buah argan yang diperlukan untuk menghasilkan minyak adalah buah yang matang, dan ia tidak boleh dipetik dari pokok begitu sahaja.

Mereka perlu menunggu buah-buah tersebut gugur dari pokok dan menjadi warna coklat sebelum dipungut.

Sebaik sahaja dipungut, buah-buah argan akan dijemur sebelum dikupas dan dihancurkan menggunakan tangan untuk membuang lapisan luar.

Kacang argan yang tersisa kemudian perlu dipecahkan bagi mendapatkan bahagian dalam yang kaya dengan minyak.

Proses memecahkan buah argan ini adalah yang paling sukar kerana bukan semua orang boleh melakukannya.

Teknik yang rumit diperlukan untuk memecahkan buah bagi mengekalkan strukturnya.

Penghasilan minyak argan sebanyak 1 liter memerlukan 40 kilogarm buah argan, atau sekitar 20 kilogram kacang argan.

Proses seterusnya adalah mengisar yang mana ia juga biasanya dilakukan menggunakan tangan.

Mereka mengisar inti argan tersebut menggunakan cara tradisional yang dipelajari dari nenek moyang dan ia dilakukan dengan begitu perlahan sekaligus mengambil masa yang sangat lama.

Untuk menghasilkan 1 liter minyak argan, teknik mengisar ini mengambil masa 2 jam.

Minyak argan dengan kualiti terbaik dipanggil sebagai "emas merah" kerana ia tersangat mahal.

Ini kerana seorang wanita Amazigh memerlukan sekitar 24 jam untuk menghasilkan 1 liter minyak argan.

Sisa-sisa yang dikeluarkan dari buah ini dijual sebagai makanan haiwan, terutamanya untuk kambing yang mana mempunyai kaitan secara semulajadinya dengan pokok argan.

Di sesetengah kawasan, adalah menjadi tradisi untuk membenarkan kambing-kambing memanjat pokok untuk memakan buah sesuka hati.

Biji argan kemudiannya dikumpulkan dari najis haiwan ini yang mana menjimatkan masa kerana kacang tersebut tidak lagi perlu dibuka secara manual menggunakan tangan.

Tetapi pada hari ini, aktiviti pelik oleh kambing-kambing di kawasan ini menjadi tarikan pelancong.

Secara tradisional, wanita Amazigh telah menghasilkan minyak argan terutama untuk tujuan masakan menggunakan kaedah yang diwarisi sejak turun-temurun.

Minyak buatan ini kadang-kala dijual di tepi jalan dalam botol kitar semula dengan harga hanya RM12 seliter.

Zoubida Charrouf pertama kali mengkaji pokok argan untuk pengajian Ph.D nya pada akhir 1980-an dan pada ketika itu, pokok ini sedang merosot dengan begitu teruk.

Setelah melakukan penyelidikan saintifik untuk menyokong manfaat sifat pelembab dimiliki minyak argan terhadap rambut dan kulit, Zoubida merancang untuk mengubah masalah persekitaran tersebut menjadi penyelesaian ekonomi.

Objektif Zoubida bukanlah untuk pengajiannya semata-mata, tetapi untuk turun padang dan menguruskan sektor berkenaan melihatkan wanita-wanita tersebut dikatakan tidak terurus kerana menghasilkan minyak argan secara tradisional di rumah.

Zoubida memulakan usaha beliau dengan 16 wanita dan sebaik sahaja wanita lain melihat hasil kerjasama itu, mereka memutuskan untuk menyertainya dan mendapat manfaat dari pemasaran minyak argan.

Terbukti, peningkatan populariti minyak argan ini bukan sahaja memberikan keuntungan kepada wilayah tersebut, tetapi juga menghidupkan semula keseluruhan ekosistem.

Malah, nilai pokok ini yang semakin meningkat telah memastikan kestabilan spesis dan ini sekaligus memberikan manfaat kepada masyarakat serta hidupan liar di situ.

Pokok argan yang dikenal sebagai "pohon kehidupan" di wilayah tersebut menyediakan makanan, tempat tinggal, dan melindungai kawasan tanah di situ daripada menjadi gurun.

Bukan itu sahaja, akarnya yang sangat dalam ke tanah mencegah hakisan tanah dan membolehkan rumput-rumput tumbuh menjadi makanan kepada haiwan ternakan.

Dianggarkan sekitar 90% daripada ekonomi di wilayah ini berpunca daripada pokok argan.

Sekitar 3 juta orang mendapat manfaat daripada pokok argan kerana ia memberikan pekerjaan kepada warga tempatan.

Pengekstrakan minyak argan sahaja menyediakan hampir 1 juta hari bekerja, tetapi peranan yang paling penting adalah terhadap persekitaran.

Ini kerana pokok argan adalah lapisan hijau terakhir di kawasan gurun tersebut.

Hanya dalam satu generasi, pasaran antarabangsa minyak argan telah meningkat dari hanya 200 liter menjadi 4.000 metrik tan pada tahun 2019, peningkatan sebanyak 20,000 kali ganda.

Menjelang tahun 2025, mereka berharap dapat menjual lebih dari 10,000 metrik tan minyak argan.

Untuk membolehkan kemajuan ini berlaku, kawasan penghasilan minyak argan telah berkembang lebih dari 160 kilometer di selatan Essaouira dan dijangka berkembang ke utara.

Dan seperti mana-mana bahan yang bernilai tinggi, pengeluaran minyak argan sering kali dipalsukan.

Kedua-dua minyak argan yang digunakan untuk tujuan kosmetik dan masakan sering kali dilabel sebagai "tulen" walaupun peratusan inti minyak argan tidak diketahui sama ada dicampurkan dengan pelbagai sebatian kimia.

Dan minyak argan yang diesktrak secara mekanikal yang lebih murah mula muncul di pasaran dengan harga serendah RM88 seliter, sekaligus mengancam kestabilan kerjasama tempatan.

Walau bagaimanapun, beberapa syarikat gergasi kosmetik seperti L'Oréal telah memberikan komitmen terhadap program perdagangan yang adil untuk membantu memastikan kestabilan minyak argan mereka dan pemeliharaan biodiversiti hutan.

Dengan bantuan kerjasama ini, kemahiran tradisional yang dimiliki oleh wanita Amazigh telah mewujudkan industri yang berkembang pesat.

Tetapi walaupun pendapatan ini memberikan kebebasan kewangan dalam masyarakat yang dikuasai oleh lelaki, wanita-wanita tersebut biasanya memperoleh kurang dari RM880 sebulan iaitu di bawah gaji minimum nasional yang disyorkan oleh Maghribi.


7 Pedang Tertua Manusia Yang Telah Dijumpai

Pedang merupakan antara senjata terawal manusia yang digunakan ketika zaman peperangan ketika dahulu. Setiap penemuan pedang-pedang zaman dahulu sentiasa menarik minat sejarawan untuk mengetahui sejarah disebalik pemilik pedang tersebut.

Kali ini, pihak Iluminasi ingin berkongsi pula antara senarai pedang tertua dunia yang telah dijumpai. Bukan sahaja yang tertua, tetapi sebahagian pedang ini juga adalah antara pedang yang terkenal. Tidak semuanya digunakan dalam peperangan, ada yang hanya digunakan dalam upacara diraja pemerintah Eropah ketika dahulu.

Pedang St Cosmas dan Damian atau juga dikenal sebagai Pedang Essen adalah pedang yang digunakan untuk upacara di Biara Essen. Pedang itu sendiri berasal dari pertengahan abad ke-10, hiasan emas ditambahkan padanya pada hujung abad ke-10 atau permulaan abad ke-11, sementara pelekap perak dengan inskripsi ditambahkan abad ke-15.

Dipercayai bahawa pedang ini sebenarnya digunakan dalam pertempuran sebelum kemudiannya dihiasi untuk memperingati kematian Saints Cosmas dan Damian, yang    dianggap pelindung orang Essen, Jerman. Pedang Essen ini dipercaya adalah hadiah dari Otto III, Raja Rom kepada Biara Essen, tempat di mana pedang ini masih disimpan.

Pedang St Peter adalah pedang yang dianggap sebagai peninggalan suci yang disimpan di Muzium Keuskupan Poznań. Ia dikatakan sebagai pedang di mana Apostle Petrus memotong telinga kanan hamba paderi besar pada saat penangkapan Yesus di Gethsemane.

Pedang ini mempunyai rekabentuk bilah berhujung lebar, mirip bentuknya dengan parang. Replika pedang ini yang dibuat oleh Bogdan Puchalski, terpampang di dinding Basilika Archcathedral Poznań. Walaupun pedang ini tidak digunakan oleh St Peter sendiri, pedang ini adalah pedang tertua yang didokumentasikan di Poland.

Kokarasu Maru adalah pedang Jepun yang unik yang menggabungkan antara rekabentuk pedang Jepun terawal (yang bermata dua dan berdasarkan rekabentuk pedang Jian dari China) dan senjata tachi tradisional yang digunakan oleh samurai, yang kemudiannya berkembang menjadi katana. Pedang ini dipercayai dihasilkan sekitar Abad ke-8 Masihi.

Walaupun Kogarasu Maru mempunyai inskripsi yang tidak lengkap, dipercayai bahawa pedang ini diciptakan oleh tukang pedang Jepun legenda, Amakuni, yang mencipta pedang melengkung Jepun pertama memandangkan Kogarasu Maru mempunyai bilah bermata melengkung.

Pedang Bercabang Tujuh atau shichishitou dalam bahasa Jepun dan chiljido di Korea ini berasal dari Korea pada sekitar abad ke-4 Masihi. Pedang ini adalah hadiah dari raja Baekje (sebuah kerajaan di barat daya Korea) untuk seorang Maharaja dari zaman Yamato di Jepun.

Pedang besi ini adalah sepanjang 74.9 cm dengan enam pucuk tajam seperti cabang di sepanjang bilah tengah. Inskripsi  yang bertatahkan emas di sisi pedang adalah sumber penting untuk memahami hubungan antara kerajaan Korea dan Jepun pada masa itu.

Pedang Goujian adalah salah satu pedang kuno yang paling mengagumkan dalam senarai ini kerana keadaannya yang sempurna. Walaupun terkubur di sebuah kuil yang dipenuhi air selama lebih daripada seribu tahun, pedang Goujian langsung tidak rosak dan masih cukup tajam!

Komposisi kimia pedang Goujian - tembaga, timah, timah,  belerang dan arsenik - adalah sebab mengapa pedang ini tetap dalam keadaan yang sangat baik. Pedang ini ditemui pada tahun 1965 di sebuah makam kuno di sepanjang saluran air dari Sungai Zhang di Jingzhou, China.

Pedang Nebra Sky Disk adalah salah satu penemuan arkeologi terhebat abad ke-20, dakwaan yang disokong oleh UNESCO Memory of World Register. Bahagian tengah pedang ini terdapat Sky Disk - cakera gangsa yang indah bertatahkan simbol cakerawala berwarna emas.

Pedang gangsa dan seluruh timbunan yang ditemui bersama pedang ini dikebumikan sekitar tahun 1600 SM, tetapi para saintis tidak dapat mengetahui dengan tepat waktu pembuatannya, yang bermaksud artifak ini mungkin lebih tua.

Sebelum penemuan sejumlah pedang di tapak arkeologi Arslantepe di Turki, ramai ahli arkeologi percaya bahawa pedang paling awal hanya berasal dari sekitar tahun 1600 atau 1500 SM. Walau bagaimanapun, ahli arkeologi Marcella Frangipane dari Universiti Rome telah menemui sembilan pedang yang dihasilkam pada tahun 3300 SM.

Frangipane menyatakan pedang Arslantepe ini adalah pedang tertua dan pertama di dunia seumpamanya yang pernah ditemui. Pedang Arslantepe ini dibuat dari aloi tembaga arsenik dan ditemui dalam bentuk yang agak baik. Senjata ini mempunyai panjang keseluruhan 45 hingga 60 sentimeter.


Kenapa Ucapan Joseph Stalin Sentiasa Disambut Tepukan Gemuruh?

Dalam satu persidangan Parti Komunis Kesatuan Soviet pada tahun 1937, ribuan para hadirin memberikan satu tepukan yang sangat gemuruh. Setiap orang di dalam dewan itu seolah-olah berlumba antara satu sama lain untuk melihat siapa yang paling cepat berdiri dan memberi tepukan.

Tepukan gemuruh itu ditujukan kepada diktator Joseph Stalin yang baru sahaja selesai memberi ucapan. Walau bagaimanapun, ia bukanlah satu tepukan biasa seperti yang anda bayangkan.

Tepukan gemuruh itu mungkin merupakan tepukan beramai-ramai paling lama dalam sejarah. Semua hadirin dilihat seperti tidak mahu menjadi orang pertama yang berhenti bertepuk.

Persoalannya, siapakah yang berani melakukannya dahulu. Disebabkan tiada seorangpun yang berani, maka tepukan itu berterusan seolah-olah tiada hentinya.

Anda mungkin tertanya-tanya mengapa perlu begitu takut untuk berhenti bertepuk tangan walaupun kepada seorang pemimpin? Untuk memahami perkara ini, anda perlu mengenali Joseph Stalin terlebih dahulu.

Joseph Stalin adalah seorang diktator yang memerintah Kesatuan Soviet dari 1927 sehingga kematiannya pada 1953. Ketika berkuasa, Joseph Stalin dikenali sebagai seorang pemerintah yang sangat kejam.

Demi menjadikan Kesatuan Soviet sebagai negara industri maju, Stalin memperkenalkan pelbagai polisi kejam. Dia takut jika Kesatuan Soviet tidak dimodenkan, maka Komunisme akan gagal dan dihancurkan oleh pesaing.

Puluhan juta rakyat terkorban dalam pelan memajukan Kesatuan Soviet. Stalin mengerah rakyatnya supaya bekerja seperti robot. Dia turut memperkenalkan sistem Penjara Gulag di mana tahanan akan dipaksa menjadi buruh percuma sehingga mati.

Rejimnya telah merampas semua ladang persendirian sehingga jutaan penduduk luar bandar mati kebuluran. Hasil pertanian akan dikawal selia sepenuhnya oleh kerajaan.

Mereka yang mempunyai kedudukan juga tidak dijamin selamat apabila Stalin melaksanakan kempen "Pembersihan Besar" di mana para cendiakawan, kakitangan kerajaan dan tentera yang menolak komunisme ditahan.

Menurut sejarawan, Roy Aleksandrovich Medvedev, dianggarkan sekitar satu juta tahanan politik dihukum mati antara tahun 1937-1938 sahaja.

Maka, tidak hairanlah mengapa para hadirin persidangan Parti Komunis Kesatuan Soviet 1937 tidak berhenti memberikan tepukan. Mereka mempunyai alasan kukuh untuk tidak berbuat demikian.

Seorang pemenang Hadiah Nobel, Aleksandr Solzhenitsyn, menulis di dalam bukunya mengenai suasana sebenar di dalam dewan persidangan itu.

Solzhenitsyn berkata, para hadirin memberikan tepukan yang kuat dan pantas. Ia berlarutan selama enam, tujuh hingga lapan minit tetapi seolah-olah tidak akan berhenti.

Bagi hadirin yang duduk di bahagian belakang dewan yang penuh sesak itu, mereka sedikit menipu dengan menepuk lebih perlahan dan kurang kerana tidak begitu kelihatan.

Menurut Solzhenitsyn lagi, ada yang rebah kerana keletihan dan terpaksa diusung keluar dari dewan. Hadirin lain terus memberikan tepukan melepasi minit ke-9 dan ke-10 sambil memandang sesama sendiri.

Akhirnya, tepukan panjang itu berhenti pada minit ke-11. Seorang pengarah kilang kertas akhirnya membuat keputusan untuk berhenti bertepuk dan duduk.

Selepas melihat pengarah kilang itu menjadi orang pertama, para hadirin lain mengikuti jejak langkahnya dengan segera.

Perasaan takut para hadirin pada rejim Stalin itu terbukti benar. Pada malam yang sama, pengarah kilang kertas itu ditangkap dan dihantar ke penjara selama 10 tahun.

Pihak berkuasa memberikan beberapa alasan mengapa dia ditahan tetapi ketika disoal siasat, pengarah kilang kertas itu diberitahu bahawa "Jangan menjadi orang pertama yang berhenti bertepuk tangan dan duduk."

Solzhenitsyn sendiri pernah menjadi mangsa Stalin. Dia dihantar ke kem buruh Gulag selama lapan tahun kerana mengkritik Stalin dalam surat kepada rakannya.

Salah satu matlamat Penjara Gulag adalah untuk "mencuci otak" tahanan supaya menjadi seorang Komunis yang taat. Namun, apabila Solzhenitsyn dibebaskan dia menjadi seorang penganut Kristian (kebanyakan Komunis adalah Atheis).

Di dalam bukunya berjudul Gulag Archipelago, Solzhenitsyn memberitahu bagaimana dia memeluk Kristian. Ketika dirawat di hospital penjara, seorang doktor duduk di sisi katilnya sambil menceritakan bagaimana dia menjadi pengikut Kristian.

Pada malam yang sama, doktor itu telah dipukul sehingga mati kerana rahsianya sebagai penganut Kristian terbongkar dan dia tetap dengan kepercayaannya.

Solzhenitsyn tidak pernah melupakan doktor itu dan terus mengabdikan hidupnya sebagai penganut Kristian yang taat. Dia berjanji untuk mendedahkan kebenaran tentang apa yang berlaku di Kesatuan Soviet.

Buku-buku yang ditulisnya menjadi antara buku paling berpengaruh pada abad ke-20 dan sedikit sebanyak membantu menjatuhkan kerajaan Komunis Kesatuan Soviet.

Salah satu bukunya bertajuk "Pokok Oak dan Anak Lembu" adalah inspirasi dari kisah rakyat Rusia. Kisah rakyat itu menceritakan tentang seekor anak lembu menanduk sebatang pokok oak yang besar dan gagah. Kerana tidak berputus asa menanduknya setiap hari, anak lembu akhirnya berjaya menumbangkan pokok oak.

Menurut Solzhenitsyn, pokok oak itu umpama Kesatuan Soviet yang gah. Anak lembu pula adalah dirinya dan mereka yang berani melawan kuasa besar termasuklah pengarah kilang kertas yang menjadi orang pertama berhenti memberikan tepukan palsu kepada diktator kejam.


Penjelasan Kenapa Produk Cetak Rompak China Serupa Dengan Produk Asli

Satu ketika dulu, jualan barangan cetak rompak di lokasi popular seperti Petaling Street memberikan produk yang jelas sekali berkualiti rendah disamping rekaan juga yang tak berapa sama dengan produk asli.

Ekoran perkembangan kemudahan beli-belah dalam talian yang  menghubungkan kita dengan peniaga dari China terus khasnya, kita mula didedahkan dengan banyak produk yang mempunyai rekaan dan spesifikasi sama sehingga layak dikatakan 100% sama dengan produk asli, pada harga yang kadangkala 70% harga asalnya.

Dari mana datangnya produk yang nak kata asli bukan, nak kata tak asli bukan ini? Pernah anda tertanya-tanya siapa yang menghasilkannya dan adakah produk copy ori ini sebenarnya produk asli?

Berikutan peningkatan kos serta tekanan pihak pengeluar dalam menurunkan kos, industri pembuatan mula menuju ke China untuk menghasilkan majoriti produk yang kita gunakan setiap hari sejak dekad 1980-an.

Fenomena perubahan ini meletakkan kepentingan pembuatan dan perkilangan di bahu China, menjadikan negara itu bergelar kilang dunia.

Teknologi yang dahulunya eksklusif di kuasai negara barat, Eropah, Taiwan dan Jepun mula dikongsikan kepada pengeluar China, membolehkan syarikat China mendalami pelbagai aspek pengeluaran seperti rekaan, penghasilan acuan, spesifikasi, hak cipta serta rahsia pengeluaran syarikat tanpa perlu melakukan pembangunan.

Bagi syarikat barat yang melakukan kajian dan penyelidikan sendiri, ini adalah satu pengorbanan yang perlu diterima bagi membolehkan enama-jenama besar dapat mengambil peluang kos pengeluaran yang rendah di China, seterusnya meningkatkan keuntungan diperolehi.

Peralihan sektor pengeluaran dan pembuatan ini ke China memerlukan kumpulan pekerja di situ berkorban, perlu bekerja keras dalam memastikan kuota pengeluaran dapat dicapai.

Kami sudah menceritakan berkenaan budaya kerja 996 yang diamalkan majoriti syarikat besar China.

Kami juga sudah menjelaskan bagaimana kumpulan pekerja syarikat elektronik pembuat Apple iPhone ditindas dari segi jadual kerja mereka. Mungkin bagi mereka, semua itu ok. Terpulang kepada merekalah.

Perubahan cara kerja yang berlaku di China akibat permintaan yang meningkat saban tahun ini, akhirnya membuka peluang kepada banyak 'usahawan segera' di China menjana pendapatan sampingan dalam skala besar bermodalkan kos lebih rendah - disebabkan oleh budaya kerja keras yang mereka amalkan, mampu memaksa pekerja bekerja tak kira masa.

Tahukah anda berapa besar sektor ekonomi hanya melibatkan produk palsu, tiruan atau cetak rompak?

Dalam kajian yang dijalankan pada tahun 2016, jumlah anggaran nilai keseluruhan produk palsu dalam pasaran antarabangsa mencecah lebih RM2.1 trillion setahun. Angka ini pula meningkat saban tahun dengan majoriti barangan palsu yang dijual, datangnya dari mana lagi China.

Seperti yang kami sebutkan di atas, budaya kerja mereka menjadi penyumbang utama masalah ini.

Dari segi aspek undang-undang, pengeluaran barangan cetak rompak di China merupakan satu kesalahan serta dianggap satu jenayah. Namun kegagalan pihak berkuasa China benar-benar menyelia aktiviti ini khasnya apabila melibatkan syarikat luar, adalah disebabkan oleh beberapa faktor luar kawalan mereka.

Faktor sentimen masyarakat tempatan yang melihat peniruan produk luar bukan sebagai satu kesalahan besar menjadi pendorong utama, selain daripada keperluan menghasilkan peluang pekerjaan kepada penduduk setempat yang banyak bergantung dengan kilang-kilang ini.

Bagi memenuhi kuota pekerja serta menjana pendapatan lebih, banyak syarikat perkilangan di China mula menambah jadual kerja tambahan secara sulit - dinamakan sebagai 'syif ketiga.'

Syif ketiga turut dikenali sebagai third-shift atau ghost-shift menjadi waktu di mana produk-produk di luar kuota pengeluaran dihasilkan, tanpa pengetahuan pihak yang terlibat seperti pemilik jenama atau syarikat antarabangsa yang telahpun melabur di situ - atas persetujuan pengurusan kilang itu sendiri.

Ada beberapa cara popular digunakan. Ada syarikat yang secara tidak rasmi menjalankan operasi mereka lewat malam, bagi menghasilkan produk syif ketiga. Ada juga syarikat yang mengupah sindiket tertentu tidak berdaftar yang akan hadir ke kilang pada lewat malam, bagi menjalankan operasi lewat malam menggunakan tenaga kerja berbeza.

Produk yang terhasil daripada shif tambahan ini pula tidak direkodkan secara rasmi, sebaliknya akan dijual kepada sindiket-sindiket jualan yang dilantik secara sembunyi.

Bergantung kepada kaedah penghasilan produk syif ketiga yang diamalkan, kualiti produk yang terhasil juga akan mempunyai perbezaan ketara. Seandainya pengilang asal menghasilkan produk syif ketiga tersebut, kualitinya akan jadi jauh lebih baik malahan setaraf dengan produk asli.

Manakalan bagi pengilang yang mengupah sub-kontraktor lewat malam pula sudah tentulah akan menghasilkan produk lebih kurang kualitinya, disebabkan ketiadaan penyeliaan dan supervisi daripada mereka yang benar-benar terlibat.

Satu contoh kes produk syif ketiga paling terkenal melibatkan syarikat pengeluar motorsikal Jepun iaitu Yamaha, yang melantik 3 buah syarikat usahasama bersama di China. Apa berlaku selepas itu? Cuba anda teka.

Semua rahsia kejuruteraan Yamaha akhirnya dijual oleh salah satu syarikat terlibat kepada syarikat lain milik warga tempatan. 4 bulan selepas penjualan itu, motorsikal cetak rompak yang mempunyai rekaan dan teknologi sama mula dikeluarkan syarikat-syarikat tidak ternama ini menggunakan nama sebenar Yamaha atau nama berbeza.

Pada satu peringkat, 5 daripada 6 buah motor yang dijual menggunakan jenama terkenal Jepun itu adalah motorsikal palsu. Insiden ini mengakibatkan kerugian besar kepada Yamaha serta menjejaskan reputasi mereka.

Begitulah mentaliti yang perlu kita fahami apabila bercakap tentang usaha pengilang China nak menjalankan proses cetak rompak ni.

Berikutan penggunaan kaedah dan peralatan yang serupa dalam proses penghasilan sesuatu produk syif ketiga, apa yang mampu dihasilkanpengeluar syif malam tidak rasmi ini ada kalanya 100% sama dengan produk asal, sehingga mampu menyukarkan pemilik asal jenama tersebut mengenalpasti perbezaannya.

Kebanyakan syarikat syif ketiga bagaimanapun lebih gemar menurunkan kos pengeluaran dengan menggunakan komponen kurang berkualiti khasnya apabila melibatkan produk kejutureaan, elektronik dan elektrik, walaupun menggunakan tanda dagangan asal.

Sebab itulah ada kalanya barangan cetak rompak yang mudah dipalsukan seperti pakaian dan kasut mempunyai persamaan 100% dengan produk asli, tetapi mampu dijual pada harga jauh lebih murah disebabkan oleh tiadanya keperluan untuk pengeluar membayar kos pelesenan dan penyelidikan.

Sebagai pengguna, anda mungkin melihat isu ini sebagai satu kemenangan kepada anda dari segi harga dan kualiti - namun bukan semua produk shif ketiga ini selamat untuk digunakan.

Satu kes berkaitan produk palsu paling menggegarkan masyarakat antarabangsa berlaku sekitar tahun 2005, apabila sebuah jenama terkenal formula susu bayi yang produknya dipalsukan telah menyebabkan kematian lebih 50 orang bayi di China, dengan lebih 100 orang bayi mengalami masalah keracunan.

Kisah ini tular sehingga menyebabkan banyak komuniti luar China mula berhati-hati dalam membeli dan memberikan susu formula, sehingga menjejaskan banyak jualan produk formula ketika itu.

Beberapa kes letupan pengecaj telefon keluaran syif ketiga turut dilaporkan di China, telah mengakibatkan kematian beberapa orang individu yang tidak mengetahui mereka sebenarnya telah terbeli pengecaj palsu ekoran tertarik dengan harga jualan 'produk asli' yang rendah.

Berbeza dengan masalah cetak rompak satu masa dahulu di mana pengeluar cetak rompak hanya menggunapakai jenama tanpa kebenaran, masalah produk syif ketiga ini sukar dibendung disebabkan oleh persamaan produk yang mampu dihasilkan.

Kes rumit melibatkan syarikat pengeluar kasut larian New Balance dan pekilangnya yang beroperasi di bandar Yang Jiang sejak tahun 2009, harus dijadikan pedoman.

Selepas tamat kontrak pengeluaran antara jenama tersebut dengan pengilangnya, semua urusan antara kedua-duanya dianggap selesai.

Namun pengilang kasut tersebut bukan saja tidak menghentikan pengeluaran malah enggan memulangkan kembali semua spesifikasi dan rahsia teknologi yang telah dipinjamkan bagi membolehkan pengeluaran dijalankan sebelum itu.

Selepas laporan dibuat oleh New Balance, serbuan pihak berkuasa China bukan saja menemui longgokan kasut jenama New Balance masih dihasilkan di kilang tersebut dalam skala besar.

Apa yang lebih memeranjatkan, kilang tersebut juga didapati sudah mula menghasilkan kasut berjenama sendiri yang logonya mirip logo New Balance, menggunakan spesifikasi sama dengan yang produk asal dengan tanda dagangan yang didaftarkan serta sah di sisi undang-undang China.

Kes saman ini dibawa ke mahkamah tinggi Guangdong untuk dibicarakan, malangnya keputusan mahkamah memihak kepada pengilang tersebut sejak peringkat awal perbicaraan lagi. New Balance melakukan beberapa kali rayuan serta permohonan pertukaran hakim bagi membolehkan perbicaraan lebih adil dijalankan.

Selepas pelbagai proses bicara, rayuan serta pertukaran kes daripada satu mahkamah ke mahkamah lain - New Balance akhirnya memenangi tuntutan saman ke atas pengilang kasut tiruan itu pada bulan Februari tahun 2021.

Kes seperti ini memang banyak berlaku melibatkan pengilang-pengilang di China.

Gesaan kerajaan China serta nama-nama besar seperti Jack Ma yang sering berkempen agar pengilang-pengilang ini bertindak membangunkan jenama serta rekaan sendiri berbanding mencuri jenama dan produk sedia ada yang sudah kukuh tapaknya, tampak tidak dihiraukan pengilang.

Mungkin selama ini anda tertanya kenapa China 'berani' mengeluarkan produk copy ori. Mungkin juga anda salah seorang pembeli tegar produk copy ori ini. Kami harap artikel ini menjawab soalan anda.

Produk copy ori dari China ini realitinya bukanlah semua tiruan. Ada banyak sebenarnya produk yang 100% sama dengan yang asal, cuma dijual melalui saluran yang salah.  Jika anda salah seorang pembeli produk sebegitu, kami ucapkan tahniah.

Jika anda pembeli New Barlun yang menyangkakan anda membeli produk asli, kami ucapkan takziah.

How New Balance Won One of the Largest Trademark Settlements in China to Date


7 Corak dan Warna Ikan Betta Paling Unik di Dunia

Ikan betta atau ikan laga mempunyai peminatnya yang tersendiri. Kebanyakannya berminat untuk menjadikan haiwan ini sebagai haiwan peliharaan kerana corak atau warnanya yang unik. Harganya juga tidaklah mahal dan mudah didapati di hampir kesemua kedai berkaitan haiwan peliharaan.

Tahukah anda, bagi peminat ikan betta mereka sememangnya mencari ikan betta yang mempunyai corak dan warna tertentu paling cantik. Malah, dalam kalangan peminat ini mereka juga kerap mengadakan pertandingan untuk melihat siapa yang memiliki ikan betta dengan warna dan corak paling unik.

Kali ini, pihak Iluminasi ingin berkongsi pula 7 warna dan corak ikan Betta yang paling unik dan menjadi buruan ramai. Sudah tentu, kecantikan bagi haiwan ini adalah sesuatu yang subjektif dan tidak mengapa sekiranya anda tidak bersetuju dengan senarai warna dan corak yang kami kongsikan ini.

Jangan terkeliru, ikan betta putih bukanlah albino. Ikan betta putih mempunyai badan putih legap (tidak berwarna merah jambu). Mereka sangat didambakan kerana warna putih ini menjadikan kerutan pada sirip dan sisiknya bersinar lebih jelas dalam air, menjadikannya seperti perhiasan mutiara yang sentiasa bersinar.

Oleh kerana begitu banyak pelanggan kedai haiwan peliharaan menginginkan warna terang dan umum seperti merah dan biru, betta putih biasanya jarang dibeli. Namun, lama kelamaan peminat ini mula melihat warna putih ini sesuatu yang unik berbanding warna merah dan biru yang biasa dilihat

Ikan betta hijau cukup misteri. Selalunya, ikan betta hijau kelihatan seperti warna turquoise sehingga menyebabkan peminat ikan betta yang kurang berpengalaman menganggapnya sebagai warna yang biasa sahaja. Untuk betta separa-unik ini, anda dapat melihat kilauan hijau di bawah warna luarnya yang lebih gelap.

Betta hijau tulen yang diidamkan oleh peminat dan dianggap paling jarang dilihat adalah betta hijau terang dan gelap yang tetap kelihatan hijau walaupun dalam keadaan cahaya terang. Sekiranya anda dapat menjumpai betta yang kelihatan hijau hijau seperti batu jed, tahniah kerana corak dan warna itu sememang benar-benar unik!

Tidak semua betta biru adalah biasa-biasa sahaja, antaranya corak Naga Biru Sejati (True Blue Dragon) ini. Ianya adalah varian khas yang sangat sukar untuk dibiakkan dengan sempurna. Sekiranya anda dapat menjumpainya, orang ramai mungkin tidak tahu apa nilainya kerana ianya jarang dilihat.

Corak betta ini dapat dikenali oleh corak sisik badan seperti naga putih dengan sirip berwarna biru tua dan biru sedikit di badan bawahnya. Corak “sisik naga” pada betta ini adalah hasil daripada bergenerasi pembiakan secara selektif.

Betta hitam mungkin tidaklah dianggap unik, namun untuk mencari betta yang benar-benar hitam tulen ia sebenarnya sukar dan warna ini dianggap unik. Betta hitam tulen sangat hitam sehingga kelihatan menyerap cahaya di dalam tangki.

Betta hitam tulen betina secara umumnya mempunyai masalah kesuburan, yang bermaksud bahawa jantan hitam tulen cenderung bercampur dengan warna lain. Betta betina hitam tulen, terutama yang subur, adalah salah satu ikan betta paling jarang ditemui yang boleh anda beli.

Betta ungu adalah antara betta yang tidak dipercayai oleh beberapa pengumpul betta akan kewujudannya dalam bentuk sebenar. Walaupun banyak betta mengandungi campuran warna ungu dan mungkin kelihatan seperti ungu, warna ungu sejati berada dalam kelas tersendiri kerana jarang diperlihatkan.

Oleh kerana ungu bukan warna betta semula jadi, ia hanya hasil dari pembiakan betta merah dan biru. Sekiranya campuran tidak rata, walaupun sedikit, anda akan melihat betta ungu dengan warna merah muda. Sekiranya sebaliknya pula, apabila anda menyinari cahaya, anda akan melihat warna biru betta Royal Blue yang terang.

Betta corak "Thai" mempunyai corak warna yang membuatnya kelihatan seperti bendera kebangsaan Thailand. Ianya adalah campuran putih, biru dan merah dengan badan biru cerah dan garis besar yang berwarna. Ikan betta corak ini juga mempunyai warna putih cerah pada di badan mereka.

Betta Thai yang benar-benar mempunyai warna yang cerah dan pekat, dengan hujung tajam di badan. Pada tahun 2016, seseorang peminat ikan betta telah membeli ikan betta Thai dengan harga lebih dari $ 1,000, seterusnya hanya meningkatkan nilai yang dirasakan dari varian yang diinginkan ramai ini.

Warna betta paling jarang di dunia ialah betta albino. Jarang sekali dilihat (seperti betta hitam tulen), ramai pengumpul betta tidak percaya bahawa ianya wujud ada. Apabila betta albino dipaparkan atau dijual, kebanyakan peminat betta mungkin hanya menganggapnya betta putih sahaja.

Betta albino sejati tidak seperti betta putih, mempunyai mata merah jambu atau merah. Kekurangan pigmentasi pada sisik dan siripnya memberi mereka sisik yang jelas dan kulit berwarna merah jambu. Albino sejati juga kekurangan perlindungan kulit apabila cahaya menyinari badan mereka. Disebabkan itu, organ dan ototnya dapat dilihat bawah pancaran cahaya yang terang.


Kisah Presiden Negara Termiskin Yang Dibunuh Rakan Karib - Thomas Sankara

Sebagai presiden kepada salah satu negara termiskin di dunia iaitu Burkina Faso, Thomas Sankara mahu melakukan perubahan supaya ekonomi negara dan kebajikan rakyatnya lebih terjamin.

Sankara mempunyai cita-cita tinggi dan berpandangan jauh. Banyak perubahan dilaksanakan dalam masa yang singkat ketika beliau memerintah. Sankara merupakan seorang pemimpin yang amat disayangi rakyatnya.

Malangnya, beliau meninggal dunia pada usia 38 tahun dalam satu rampasan kuasa yang dirancang oleh rakan baiknya sendiri. Berikut adalah kisah Thomas Sankara.

Thomas Sankara dilahirkan pada 21 Disember 1949 di Yako, Upper Volta (nama yang diberikan penjajah Perancis sebelum ditukar kepada Burkina Faso).

Ibu bapanya mahu Sankara menjadi seorang paderi Kristian tetapi beliau memilih untuk menyertai tentera. Pada tahun 1970, beliau dihantar untuk latihan ketenteraan di Madagascar di mana beliau menyaksikan pemberontakan pelajar dan buruh yang berjaya menggulingkan kerajaan negara itu.

Sankara kemudian menyertai akademi payung terjun di Perancis dan ketika di sana beliau lebih terdedah kepada ideologi politik sayap kiri. Pada 1974, beliau menjadi perhatian atas keberaniannya dalam peperangan dengan Mali.

Pada awal 1980-an, banyak pemberontakan dan rampasan kuasa kudeta yang berlaku di Upper Volta. Sebagai pegawai tentera yang popular, Sankara mempunyai potensi untuk memimpin pasukan tentera yang menguasai negara.

Namun, pemimpin tentera ketika itu dilihat tidak sehaluan dengan pemikiran Sankara yang antikan penjajah. Ini menyebabkan beliau ditahan dan dipenjara beberapa kali.

Pada 4 Ogos 1983, rakan karib Sankara iaitu Blaise Compaore telah memimpin sebuah kumpulan untuk membebaskannya daripada tahanan dan menggulingkan rejim yang diketuai Jean-Baptiste Ouedraogo.

Mereka telah membentuk Majlis Nasional Revolusi dengan Sankara sebagai presidennya. Ini sekaligus menjadikan Sankara pemimpin Upper Volta yang kemudian ditukar namanya kepada Burkina Faso.

Ketika menjadi presiden, Sankara melancarkan program vaksinasi besar-besaran bagi menangani wabak polio, meningitis dan demam campak. Kadar kematian kanak-kanak menurun dengan ketara ketika zaman pemerintahannya.

Burkina Faso ditukar sebagai negara pertanian agar negara itu mampu menampung keperluan makanan sendiri. Sankara berusaha meningkatkan hasil pengeluaran tempatan dan mempromosikan produk Burkina Faso kepada negara luar.

Selain kesihatan dan ekonomi, beliau juga menitikberatkan bidang pendidikan di negaranya. Dia telah membuka ribuan sekolah dan pusat pembelajaran agar rakyatnya tidak tercicir dalam pelajaran.

Bahkan, beliau juga mula melantik kaum wanita untuk memegang jawatan penting dalam negara yang dimonopoli oleh kaum lelaki.

Sankara membuktikan dirinya bekerja untuk rakyat apabila hanya menerima gaji sebanyak RM 1,900 sebulan. Malah, semua aset yang dimilikinya juga diumumkan kepada awam.

Beliau juga menjual semua kereta Mercedes untuk kakitangan kerajaan dan menggantikannya dengan kereta Renault 5 (kereta paling murah dijual di Burkina Faso ketika itu).

Ribuan kakitangan kerajaan yang korup telah dibicarakan. Mereka akan dipenjara atau dibuang kerja setelah didapati bersalah. Sankara mendapat jolokan sebagai "Che Guevara Afrika".

Sankara juga menolak bantuan dari negara luar seperti Dana Kewangan Antarabangsa kerana beranggapan bantuan dari barat sering disertai dengan muslihat atau agenda tertentu.

Malah, Sankara membangunkan projek perumahan, jalan raya dan landasan kereta api di seluruh negara tanpa bantuan kewangan dari luar.

Beliau juga menyeru negara-negara benua Afrika lain agar berdikari dan membebaskan diri daripada cengkaman barat. Ketika itu, banyak negara-negara Afrika yang terpaksa membayar "hutang" kepada bekas penjajah.

Penjajah memberi alasan bahawa mereka kerugian dalam industri perhambaan setelah memberi kemerdekaan kepada negara yang dijajah mereka.

Disebabkan itu, Sankara mempunyai ramai musuh. Majoriti "musuh dalam selimut" adalah mereka yang mempunyai kepentingan dengan kapitalis barat yang ditolak Sankara.

Antara musuhnya adalah ketua-ketua suku kaum di Burkina Faso yang sebelum ini mempunyai kelebihan menggunakan buruh paksa dan mengutip cukai.

Walaupun disayangi rakyatnya, Sankara tidak terkecuali berhadapan dengan pemberontakan kecil dan tunjuk perasaan oleh beberapa kumpulan di negaranya.

Kemuncaknya, berlaku satu rampasan kuasa pada 15 Oktober 1987. Ketika itu, Sankara berada di kediaman presiden untuk mempengerusi satu persidangan bersama para menterinya.

Sebelum bermulanya persidangan, mereka terdengar tembakan mesingan. Para menteri lain menjadi panik tetapi Sankara menyuruh mereka bertenang sambil berkata "mereka hanya mahukan saya".

Sankara keluar dari bilik persidangan sambil mengangkat tangan di atas kepalanya dan mendapati semua pengawalnya sudah mati ditembak. Satu pasukan tentera yang siap bersenjata kemudian menembak Thomas Sankara sehingga mati.

Apa yang menyedihkan, rampasan kuasa itu didalangi oleh rakan karib dan sekutu terdekatnya sendiri, Blaise Compaore, yang sudah tidak percayakan revolusi dibawa Sankara.

Pada malam hari yang sama, Blaise Compaore ditabalkan sebagai presiden Burkina Faso yang baru. Dia menyatakan bahawa Sankara mati akibat faktor semula jadi dan menghalang siasatan dilakukan.

Pada tahun Oktober 2014, kerajaan yang dipimpin Compaore telah digulingkan rakyat. Compaore telah meletakkan jawatan dan melarikan diri ke Ivory Coast

Buat pertama kalinya pada April 2021, mahkamah tentera di Burkina Faso membuka kertas pertuduhan terhadap Compaore yang menjadi perancang pembunuhan Thomas Sankara.

Walaupun lebih tiga dekad setelah kematiannya, Sankara masih dilihat sebagai wira terutamanya bagi mereka yang menggulingkan rejim Blaise Compaore. Kebanyakan orang melihat Sankara sebagai ikon kepada golongan muda di Afrika.


5 Perbuatan Bodoh Yang Buat Kita Rasa Pandai Dalam Media Sosial

Media sosial sudah jadi sesuatu yang biasa diamati setiap hari, sehinggakan kalau ada orang tak ada akaun media sosial - dia pula yang kita pandang pelik.

Disebabkan penggunaan meluas, pengguna media sosial juga akan mencipta 1001 alasan bagi mengharuskan penggunaannya. Realitinya banyak sangat elemen media sosial ini sudah menjadi medan untuk kita membuang masa, tanpa kita sedar kita membuang masa.

Demi media sosial, ramai akan terus mempertahankan keperluannya; sedangkan jika kita renung dengan ikhlas, banyak yang kita buat adalah sangat berfaedah atau bodoh sebenarnya. Mampukah kita mengubahnya?

Satu kelebihan media sosial yang tak wujud dalam dunia nyata, adalah wujud jarak digital yang memisahkan antara kita satu sama lain. Kita rasa selamat duduk dalam kepompong kita, mengakibatkan kita berani menyuarakan apa saja pendapat kerana kita tak nampak akibatnya.

Disebabkan jarak itu, ramai di antara kita berani untuk cari pasal dengan sesiapa saja di internet walaupun kita sebenarnya tak ada masalah langsung dengan individu tersebut.

Nak kenali trigger ni mudah saja; bila ada komen atau pendapat yang dikeluarkan tak selari dengan apa yang kita pegang, kita akan rasa cepat nak beri balasan atau respon.

Ada aje kenyataan yang tak kena dengan selera tekak kita, kita komen dengan rasa mendidih. Jika diterapkan perbuatan serupa dalam dunia nyata, ini bermakna ada je perkara yang kita nak bangkang, kita akan bangkang kuat-kuat.

Pernah anda jumpa orang berani bangkang sesuatu tanpa segan silu dalam dunia nyata, sama macam dia bangkang sesuatu dalam media sosial? Jarang sekali berlaku.

Budaya 'cari penyokong' merupakan antara budaya paling toksik wujud ekoran penggunaan media sosial ni, khasnya apabila melibatkan influencer yang kononnya terkenal serta ramai pengikut ni.

'Influencer' berperangai keji selalunya hobi dia akan keluarkan satu kenyataan yang dia sedar akan menimbulkan kontroversi, tetapi dia sengaja nak kontroversi itu.

Ini kerana dia tahu ramai penyokong dan pengikut dia akan sokong dan sokong dan sokong pendapat itu, walaupun tahu pendapat tu salah atau tak berapa tepat.

Kitalah kelompok penyokong tu yang mudah kena influence dengan entah siapa-siapa, hanya sebab dia ramai pengikut. Setiap hari kita dibuaikan dengan isu-isu yang sengaja dicipta influencer dengan harapan ada kontroversi panas berjaya ditimbulkan agar terisi masa kita semasa menelaah media sosial ni.

Tak ada kerja lain ke kita ni? Apa yang kita dapat sebenarnya nak ikut sangat kontroversi, mati-matian membalas komen yang mengecam influencer yang kita sokong sangat tu?

Yang penting, kenapa kita perlu melibatkan diri dalam isu kontroversi yang pihak A sengaja cipta untuk menghentam pihak B yang jadi sasaran dia? Influencer tu bukannya peduli pun kita duk pertahan dia.

Salah satu keburukan utama media sosial adalah disebabkan oleh mudahnya penyebaran mesej negatif oleh sesetengah pihak bagi memburukkan satu pihak lain.

Pernahkah anda tidak suka seseorang yang anda langsung tidak kenal, langsung tidak pernah jumpa, langsung tidak pernah berinteraksi hanya disebabkan oleh perkongsian dia dalam media sosial? Mesti ada.

Satu situasi lain - pernah tak anda tak suka seseorang yang langsung anda tak kenal, hanya disebabkan ada orang lain yang berpengaruh dalam akaun media sosial anda ajak anda tak suka dia? Banyak kali berlaku kan perkara sebegini?

Pernah tak anda fikirkan kenapa hanya dalam media sosial anda boleh benci seseorang tanpa sebab munasabah? Cuba anda jelaskan, kalau anda bijak pandai.

Dulu ketika era media sosial zaman Friendster, Myspace dan sebagainya - penggunaannya agak jauh berbeza berbanding sekarang. Tak ramai orang cuba nak jadi pakar nasihat dan motivasi. Kalau kita rasa nak dinasihatkan, bolehlah masuk saluran dalam mIRC minta nasihat.

Tetapi semenjak ada Facebook, Twitter dan sebagainya; ramai sangat orang yang nak cuba-cuba berikan motivasi kepada orang lain dalam bermacam cara. Cara paling mudah, kongsikan kisah-kisah inspirasi yang menjadi bukti kejayaan tu.

Kalau dia kongsi kisah orang lain, boleh juga diterima. Masalahnya dia kongsi kisah sendiri. Kenapa ramai sangat orang kongsi kisah kejayaan sendiri untuk dijadikan motivasi kepada orang lain?

Bagus untuk anda kongsikan kisah-kisah positif berbanding kisah negatif, namun agak ganjil jugalah jika anda sendiri kongsikan kisah kejayaan anda untuk menunjukkan yang orang lain pun boleh berjaya macam anda tanpa dipinta sesiapa.

Kalau nak cerita juga, ceritalah dengan sanak saudara anda, sepupu sepapat anda. Lagi sesuai mereka tahu siri-siri kejayaan anda daripada orang yang anda tak kenal tahu anda beli kereta Jerman, sebagai bukti anda dah berjaya.

Rata-rata perkongsian yang dibuat dalam media sosial sebenarnya ditulis daripada pemilik-pemilik akaun yang bukan mahir dalam bidangnya apatah lagi apabila berkait dengan tulisan berbentuk pandangan, pendapat atau opinion.

Banyak sekali tulisan walaupun kerap dikongsikan, viral, tular dan meletup kononnya sangat bermanfaat - jelas sekali jarang benar-benar berpijak di bumi nyata. Dalam erti kata lain - syok sendiri.

Bagaimanapun ramai antara kita seronok layan kritikan seseorang terhadap sesuatu topik atau isu kontroversi walaupun orang tu sendiri entah siapalah dia, apatah lagi apabila topik tu seiring dengan pemikiran kita.

Situasi sedemikian hanya menghasilkan pemikiran yang terkurung, digelarkan sebagai 'gua lohong' atau echo chamber dalam teori psikologi yang menerbalikkan pendapat kita sendiri balik ke kita, membuatkan kita rasa puas pendapat kita disokong, dibenarkan dan mencapai kesahihan yang kita harapkan.

Kita perlu sedar, echo chamber tak memandaikan kita kerana kaedah itu bukan proses belajar.

Belajar adalah mempelajari sesuatu yang baru. Sesuatu yang kita tak tahu. Sesuatu yang mencabar apa yang kita dah tahu. Sesuatu yang buatkan kita sedar kita salah selama ini.

Dalam media sosial, fenomena echo chamber ini memperbodohkan banyak pihak walaupun yang berkelulusan tinggi sekalipun, disebabkan wujudnya ilusi bahawa semakin ramai orang sependapat dengan kita menandakan kita seorang yang akademik habislah.

Media sosial pula membuatkan kita rasa kita pandai belaka dalam semua isu yang setuju dengan pendapat kita. Algoritma media sosial sendiri akan menghidangkan kepada anda APA YANG ANDA SUKA.

Oleh sebab itulah setiap hari kita akan dilatih untuk komen, ulas, bincang dan sertai diskusi sesuatu topik walaupun topik itu langsung tak berkait pun dengan hidup kita.

Apabila dah ramai terikut-ikut dengan rentak ni, akhirnya orang yang mula rasa dia pandai, akan jadi malas nak belajar. Sampai ke satu tahap ramai yang akan mula rasa lebih baik belajar dalam media sosial, dalam internet daripada belajar dengan guru, kerana kita akan diajar apa yang kita minat, apa yang kita suka.

Hanya dalam media sosial kita boleh jumpa sifu dan otai segera tumbuh macam cendawan lepas hujan, merata-rata. Bila dipersoal sifu-sifu ini dia belajar mana, ramai yang sebenarnya hanya bersandarkan pengalaman semata-mata. Semakin lama, semakin ramai orang yang cipta gelaran sendiri untuk diberikan kepada diri sendiri, agar diri dia ada value dalam media sosial ni.


Mampukah Kita Hapuskan COVID-19 Selama-Lamanya?

Pada tahun 2020, jika seseorang itu dijangkiti COVID-19, individu ini secara purata boleh menyebarkannya kepada 2 atau 3 orang yang lain. 2 atau 3 orang yang dijangkiti ini kemudiannya juga akan mempunyai kebarangkalian yang sama dalam menjangkiti yang lain.

1 daripada 200 orang yang dijangkiti virus ini mempunyai risiko mati dan dalam setahun, COVID-19 telah membunuh lebih daripada 2 juta nyawa di seluruh dunia.

Cuba bayangkan jika virus ini lebih mudah berjangkit, iaitu jika seorang pesakit boleh menjangkiti purata 4 hingga 6 orang dan kadar kematian adalah lebih tinggi iaitu sekitar 3 dalam 10 orang.

Ini adalah apa yang berlaku satu ketika dahulu iaitu pandemik cacar.

Cacar telah meragut beratus-ratus juta nyawa hanya dalam abad ke-20 sahaja dan membelenggu manusia selama berabad-abad sebelum itu.

Namun, manusia telah berjaya menghapuskannya dari muka Bumi. Jadi, bagaimana kita melakukannya? Bolehkah kita melakukannya sekali lagi?

Semuanya bermula dengan vaksin. Pada penghujung abad ke-18, seorang saintis dari United Kingdom bernama Edward Jenner telah membangunkan cara baharu untuk memerangi cacar dan beliau menamakannya sebagai pemvaksinan.

Sebelum itu, satu-satunya cara untuk mendapatkan kekebalan dari cacar adalah dengan dijangkiti penyakit ini, sama ada dengan sengaja atau tidak. Dan terbukti bahawa cara Edward adalah jauh lebih selamat.

Berita tentang vaksinasi ini tersebar dengan pantas. Dalam tempoh 5 tahun, ia sampai ke Amerika dan 10 tahun kemudian, ke Asia.

Vaksinasi sahaja akhirnya cukup ntuk mengurangkan kes secara drastik dan ini sebahagiannya disebabkan oleh bagaimana cacar merebak.

Berbeza dengan penyakit seperti Malaria, yang boleh merebak kepada manusia dari nyamuk atau Ebola, yang boleh merebak ke manusia dari kelawar dan haiwan lain, cacar hanya dapat disebarkan kepada manusia dari manusia lain.

Ia tidak melibatkan vektor haiwan, yang bermaksud memvaksinasi manusia secara perlahan akan menghilangkan satu-satunya cara penyebaran penyakit ini.

Menjelang awal abad ke-20, sebahagian besar Eropah, Amerika Syarikat dan Kanada hampir tiada kes cacar.

Namun negara-negara dengan sumber yang kurang, pergolakan awam, atau kepadatan penduduk yang lebih tinggi bergelut untuk memvaksinasi dan membendung virus dengan berkesan.

Dan selagi cacar ada di mana-mana tempat di dunia, selagi itulah ia mengancam seluruh umat manusia.

Dalam rangka kerja PBB, terdapat satu organisasi baharu untuk mempromosikan kebajikan semua orang, yang diberi nama Pertubuhan Kesihatan Sedunia (WHO).

Pada tahun 1967, Pertubuhan Kesihatan Sedunia telah menubuhkan rancangan bersatu untuk membasmi penyakit cacar selama-lamanya.

Memiliki agensi berpusat telah mengubah realiti untuk kesihatan awam di mana negara-negara bergabung bersama dan kempen vaksinasi tersebar ke seluruh dunia.

Pada mulanya, sasarannya adalah ringkas iaitu untuk memberi vaksin kepada semua orang.

Namun usaha ini terbukti sangat sukar untuk direalisasikan di tempat-tempat berpenduduk padat seperti India di mana sangat sukar untuk mengesan wabak dan virus itu dapat tersebar dengan cepat.

Pada tahun 1974, lebih daripada 15,000 nyawa terbunuh di India akibat cacar hanya dalam tempoh 5 bulan.

Oleh itu, Pertubuhan Kesihatan Sedunia mencadangkan pendekatan yang lebih disasarkan iaitu daripada cuba untuk memvaksin semua orang sekaligus, pegawai kesihatan awam menumpukan kepada individu yang dijangkiti dengan menggunakan bentuk pengesanan kontak.

Doktor-doktor dan para sukarelawan akan mengasingkan orang tersebut dan memberi vaksin kepada sesiapa sahaja yang pernah bersentuhan dengan mereka, serta siapa pun yang bersentuhan dengan orang-orang itu.

Ini secara langsung dapat mewujudkan penampan imuniti antara jangkitan dan seluruh masyarakat.

Ia dikenali sebagai "ring vaccination" dan ia sangat berkesan bukan sahaja di India malah di seluruh dunia.

Dan pada 8 Mei 1980, Pertubuhan Kesihatan Sedunia mengisytiharkan bahawa penyakit cacar telah dihapuskan.

4 faktor yang membantu membasmi cacar adalah vaksinasi, tiada vektor haiwan dalam penyebaran virus, kerjasama global serta pengesanan kontak dan kuarantin.

Tidak ada jalan tunggal untuk pembasmian penyakit dan jika satu atau lebih daripada 4 perkara ini tidak dapat dipenuhi, ia akan membuatkan usaha ini sukar malah mustahil.

Jadi, jom kita bercakap tentang COVID-19. Dalam hal ini, vaksinasi bukanlah satu masalah di mana teknologi baharu telah menghasilkan vaksin selamat dan berkesan dalam tempoh yang singkat.

Masalah dengan COVID-19 adalah caranya merebak. Yang pertama adalah pembawa haiwan. Para penyelidik percaya bahawa virus SARS-CoV-2 berasal dari kelawar, yang bermaksud terdapat cara untuk ia merebak dari haiwan kepada manusia.

Jadi, walaupun kita berjaya menghapuskannya dari populasi manusia, ia mungkin dapat kembali semula seperti mana ia muncul buat pertama kali pada penghujung tahun 2019.

Malah, cara ia tersebar dari seorang manusia kepada manusia lain juga adalah satu masalah.

Pesakit yang dijangkiti cacar hanya boleh menyebarkan penyakit tersebut jika mereka menunjukkan gejala, namun pesakit COVID-19 boleh menjangkiti orang lain walaupun tidak bergejala.

Malah, ada individu yang langsung tidak bergejala, tetapi dijangkiti COVID-19.

Adalah sangat sukar untuk mengesan secara efektif sesuatu yang kita tidak dapat lihat, atau mengasingkan individu yang langsung tidak menyedari bahawa mereka dijangkiti.

Masalah yang ketiga adalah kerjasama antarabangsa. Sejak awal pandemik ini, banyak negara telah mengambil pendekatan nasionalisma terhadap COVID-19.

Sesetengah negara melarang eksport alat pelindung, sesetangah negara menyekat eksport ubat-ubatan penting, dan Amerika Syarikat menarik balik dana dari Pertubuhan Kesihatan Sedunia.

Dalam pertemuan pada September 2020, Setiausaha Agung PBB berkata, "Pandemik ini dengan jelas merupakan satu ujian terhadap kerjasama antarabangsa, satu ujian yang mana kita pada dasarnya gagal,".

Walaupun selepas vaksin tersedia, negara-negara yang kaya membeli sumber ini dan meninggalkan negara-negara miskin di belakang.

Ini merupakan satu masalah besar kerana dengan membiarkan virus ini merebak di kawasan-kawasan ini memberikannya peluang dan masa untuk tersebar.

Ia sekaligus meningkatkan peluang virus ini untuk bermutasi dan lebih membahayakan dunia.

Hal ini terbukti berlaku dengan kewujudan varian baharu seperti Alpha (United Kingdom - September 2020), Beta (Afrika Selatan - Mei 2020), Gamma (Brazil - November 2020) dan Delta (India - Oktober 2020).

Secara keseluruhan, COVID-19 dilihatkan sebagai penyakit yang tersangat sukar untuk dibasmi tetapi pembasmian bukan satu-satunya pilihan.

Bagi yang tidak tahu, cacar adalah satu-satunya penyakit manusia yang pernah kita hapuskan.

Perkara yang paling biasa untuk kita lakukan adalah membendung dan mengawal sesuatu penyakit.

Dan ramai penyelidik berpendapat bahawa apa yang kita mampu lakukan melibatkan COVID-19 adalah memvaksin dan menguruskannya.

Perintah berkurung dan kuarantin akan berakhir, dan kita mungkin terpaksa hidup dengan virus ini yang mana kita hanya boleh uruskan dengan vaksin tahunan, seperti selesema.

Atau ini mungkin berakhir dengan sesuatu yang lebih ringan, oleh kerana semakin ramai orang dewasa dan populasi yang rentan membina imuniti, kemungkinan Covid-19 akan menjadi "endemik".

Endemik adalah jangkitan yang sentiasa ada, tetapi jarang berkembang menjadi lebih daripada sekadar selesema biasa.

Walaupun ini mungkin jawapan yang sukar untuk kita telan, namun kita harus menerimanya dengan hati yang terbuka.

Kita akan dapat kembali seperti satu ketika dahulu, namun mungkin kita tak patut lakukan sedemikian.

Membasmi penyakit cacar memerlukan usaha besar, iaitu mengambil masa berabad-abad untuk menghasilkan vaksin yang berkesan, dan kemudian puluhan tahun lagi untuk membina kerangka yang diperlukan untuk kempen global.

Ia merupakan satu peringatan tentang apa yang kita mampu capai sebagai sebuah masyarakat, dan ia juga satu amaran.

COVID-19 bukanlah perkara yang paling dahsyat yang mampu melanda manusia dan pandemik ini menunjukkan bahawa kita masih belum bersedia untuk sesuatu yang lebih besar.

Kerana kegagalan kita bukanlah kerana kita tidak mampu membasmi COVID-19, ia kerana kita membiarkan virus ini berkembang kepada tahap pandemik.


Penemuan "Rise of Aten", Bandar Mesir Purba Berusia 3 Ribu Tahun

Pada bulan April 2021 yang lalu, Dr. Zahi Hawass seorang arkeologi dari Mesir telah membuat pendedahan mengejutkan mengenai penemuan sebuah kota Mesir purba yang dipercayai pernah didiami manusia sekitar 3000 tahun yang lalu. Kota itu yang diberi nama "The Rise of Aten" ditemui di bawah pasir di tebing barat Luxor.

Kota purba ini dipercayai dibangunkan sewaktu pemerintahan Raja Amenhotep III dan terus digunakan sewaktu zaman Tutankhamun dan Ay. Raja Amenhotep III merupakan raja kesembilan dari dinasti ke-18 yang memerintah Mesir dari tahun 1391 hingga 1353 SM.

Kota ini aktif pada masa pemerintahan Raja Amenhotep III dengan puteranya, Amenhotep IV / Akhenaton yang terkenal. Pasukan ekspedisi arkeologi dari ini Mesir terkejut apabila menemui kota purba ini yang dipercayai yang terbesar yang pernah dijumpai di Mesir.

Sebilangan besar dinding binaan di kota Rise of Aten ini terpelihara dengan baik. Setakat ini, pasukan penyelidik telah mengenal pasti daerah pentadbiran dan kawasan perumahan, tembikar dan barang-barang harian lain.

Kota ini didirikan pada masa pemerintahan Amenhotep III yang memegang tampuk pemerintahan sekitar tahun 1391 hingga 1353 SM. Zaman pemerintahannya bertepatan dengan zaman keemasan, masa ketika kerajaan Mesir kuno berada di dalam kekuatan dan kebudayaannya di peringkat antarabangsa.

Menurut Dr. Zahi Hawas, banyak misi dari negara asing mencari bandar ini dan tidak pernah menjumpainya. Pasukan ini menemui kota purba ini setelah mereka memulakan kerja mencari kuil Tutankhamun kerana mayat Horemheb dan Ay terdapat di kawasan ini.

Kerja-kerja penggalian di kawasan ini bermula pada tahun 2020 dan dalam beberapa minggu pasukan mula menemui batu bata lumpur. Semasa penggalian berterusan, para ahli arkeologi mula menyedari bahawa mereka sebenarnya sedang menggali sebuah kota dengan ukuran yang besar.

Walaupun telah dilitupi tanah dan pasir selama ribuan tahun, kota ini dalam keadaan yang cukup baik, menampilkan dinding dan bilik yang hampir lengkap yang dipenuhi dengan artifak menggambarkan kehidupan seharian ketika zaman itu. Ketika ditemui, kota itu seolah-olah baru sahaja ditinggalkan sehari sebelum itu.

Jalan-jalan kota ini diapit oleh rumah-rumah yang sebahagian temboknya mempunyai ketinggian sehingga 3 meter. Betsy Brian, Profesor Mesirologi di John Hopkins University di Baltimore AS, mengatakan bahawa penemuan bandar yang hilang ini adalah penemuan arkeologi terpenting kedua sejak makam Tutankhamun.

Pasukan itu juga menemui sebuah tapak bekas kedai roti besar, lengkap dengan ketuhar dan tembikar simpanan yang ukurannya menunjukkan bahawa ia digunakan untuk menyediakan makanan bagi sejumlah besar pekerja dan penduduk.

Pasukan itu juga turut menemui sebuah inskripsi pada periuk yang berasal dari tahun 1337 SM, yang mengesahkan bahawa kota ini aktif semasa pemerintahan anak lelaki Amenhotep III, Akhenaten. Sejarawan percaya bahawa satu tahun setelah periuk itu dibuat, kota ini ditinggalkan dan ibu kota kerajaan berpindah ke Amarna, 250 batu ke utara.

Ahli arkeologi memeriksa inskripsi pada penutup wain dan bekas lain untuk mengetahui sejarah kota purba ini. Satu pasu berisi daging kering atau rebus ditulis dengan nama dua orang dari kota itu dan maklumat yang menunjukkan bahawa Amenhotep dan Akhenaten pernah memerintah kota itu bersama pada saat ia dibuat.

Kota purba ini akhirnya ditinggalkan dan dipindahkan ke Amarna, 400 km ke utara. Walau bagaimanapun, para arkeologi dan sejarawan masih belum dapat merungkai alasan mengapakah kota yang serba lengkap ini akhirnya ditinggalkan penduduk dan kerajaan ketika itu.

Penemuan  "Rise of Aten" ini bukan hanya akan memberi kita gambaran tentang kehidupan orang Mesir kuno pada masa di mana di zaman kemuncaknya, tetapi akan membantu kita menjelaskan salah satu misteri terbesar sejarah - mengapa Akhenaten dan Nefertiti memutuskan untuk berpindah ke Amarna?

Penggalian, yang dimulai pada bulan September 2020 ini telah menggali sebahagian besar bahagian selatan kota. Bagaimanapun, wilayah utara masih belum digali. Kawasan tanah perkuburan dan kubur besar, serupa dengan yang ada di lembah Raja, juga ditemui tetapi belum diterokai.

Penemuan lain yang belum dapat dirungkai termasuklah kerangka seseorang yang dikebumikan dengan tangan direntangkan ke sisi dan tali melilit lutut. Lokasi dan posisi kerangka ini agak aneh dan lebih banyak penyelidikan sedang dilakukan untuk mengetahui sebab disebalik perkara itu.

Kumpulan pengkaji ini percaya hanya setelah penggalian kawasan ini keseluruhannya dilakukan, ia akan mengungkapkan apa yang sebenarnya berlaku 3500 tahun yang lalu.


6 Siri Drama Melayu Yang Berjaya Pecah Trend Masyarakat Kita

Itu adalah tema utama yang sering diangkat majoriti siri drama terbitan penerbit tempatan, khasnya melibatkan saduran olahan novel tulisan penulis yang namanya berbunyi kebaratan, berbunga dan susah disebut.

Tidak dapat dinafikan trend ini kekal 'segar' disebabkan permintaan masyarakat kita sendiri yang seakan suka akan drama sedemikian rupa, memaksa produser kekal dengan formula sama bagi memastikan keuntungan dan populariti dapat dijanakan.

Bagaimanapun ada ketikanya wujud siri drama yang membawakan sesuatu yang luar daripada landasan biasa, sehingga memulakan fenomena baru di kalangan masyarakat kita. Berikut adalah enam drama yang penulis rasakan layak dikategorikan sedemikian rupa.

Satu siri televisyen pendek yang berjaya menimbulkan misteri di kalangan masyarakat kita, 'Siapa Bunuh Alice?' dipromosikan dengan premis yang unik di mana penonton diajak untuk sama-sama meneka siapa pembunuh kepada watak utama siri itu, yang dimainkan aktor jelita Alice Voon.

Lebih seronok, barisan pelakon dalam siri ini juga dikhabarkan tidak mengetahui siapakah pembunuh sebenarnya, ekoran skrip yang tidak lengkap disediakan untuk mereka. Betul atau tak, tak tahulah. Itu dakwaan promosi mereka.

Dibintangi nama-nama besar seperti Alice Voon, Julia Rais, Zami Ismail dan Faizal Hussin berlatar belakangkan pantai Port Dickson, siri TV ini berjaya membuatkan peminat televisyen Malaysia berusaha merungkai dan meneka motif kejadian, berdasarkan dialog dan insiden yang berlaku.

Walaupun begitu, siri episod telemovie ini kurang sesuai untuk tontonan golongan bawah umur. Dialognya, jalan ceritanya serta tema cerita ini hanya mampu ditelusuri masyarakat dewasa. Pakaian pelakonnya, agak menjolok mata. Nak marah pun tak boleh. Mereka berada di tepian pantai.

Satu ketika dulu, demam badminton di negara kita memang lain kehangatannya berbanding zaman sekarang. Setiap petang mudah untuk kita melihat ahli masyarakat kita dari segenap lapisan umur bermain badminton.

Salah satu punca minat orang ramai untuk belajar sukan tersebut adalah disebabkan populariti siri 'Jaguh-Jaguh', siri drama yang memaparkan pahit-maung perjalanan seorang pemain badminton bernama Mazlan lakonan Fandi Abu Bakar dan seteru utamanya, lakonan pertama kali model kacak Eizlan Yusof yang ketika itu baru mula menghantui mimpi tidur gadis-gadis Melayu.

Elemen cinta memang sukar nak dipisahkan sebagai penyedap cerita, dengan kehadiran pelakon wanita Ainina Ahmad B. menjadi pendorong kepada Mazlan untuk terus berusaha keras menjadi juara.

Tetapi jika anda nak tengok ahli masyarakat kita bergaduh hanya disebabkan sukan badminton, inilah sirinya. Tengok tangkap layar di atas cukuplah - drama mana lagi yang mampu tunjuk samseng berbadan sasa ugut hero dengan raket, tapi lebih gemar membuktikan kejaguhan atas gelanggang?

Siri TV 'Kami' menjadi antara pemecah trend yang  popular di kalangan peminat siri TV anak muda, seiring dengan populariti muzik indie di negara kita lebih satu dekad sebelum ini.

Kugiran muzik tempatan dalam era tersebut mencapai kemuncak populariti, bertanggungjawab menamatkan demam lagu Indonesia yang menguasai pasaran muzik kita.

Semangat zaman yang berlaku ketika itu membolehkan muzik menjadi tunjang utama penggerak kisah 'Kami', dengan berani memaparkan watak lebih remaja sebagai tunjang utama serta tema yang lebih dekat dengan realiti sebenar kehidupan anak muda kita - berbanding fantasi-fantasi cinta mirip telenovela.

Memaparkan hubungan lima sekawan yang bergelut dengan masalah hidup masing-masing, siri TV ini akhirnya disambung dengan sebuah filem yang menutup jalan cerita setiap watak dengan berkesan, dalam masa yang sama menjadi titik pengenalan ramai anak muda Malaysia kepada kugiran-kugiran tempatan yang sebenarnya berbakat besar.

Sebuah rancangan komedi pada asasnya namun terselit mesej-mesej yang sebenarnya tersirat dan dalam, 'Rumah Kedai' merupakan drama yang akan dimainkan di kaca TV setiap kali tibanya bulan Ramadan lebih 30 tahun dahulu. Lamanya!

Siri ini jmenjulang nama pelakon seperti allahyarham Harun Salim Bachik, allahyarham Sudiro Sukiman dan pelakon wanita Rosnah Mat Aris sebagai watak komedi diingati, selain watak Pak Halim lakonan allahyarham Yusof Muhamad yang senantiasa sabar dan isterinya lakonan Kartina Aziz yang menjadi tulang belakang cerita.

'Rumah Kedai' memaparkan kisah masyarakat yang berlaku setiap hari melibatkan orang kebanyakan yang bergelut dengan masalah kewangan, hidup dan tekanan serta perlu berusah payah mencari rezeki, berjaya disiarkan selama enam musim dan tamat produksinya pada tahun 1993.

Fenomena siri alam pendekar dan ilmu persilatan pernah berlaku di kaca TV kita sekitar dekad 1990-an. Bezanya, ada dua jenis siri TV berorientasikan silat dikeluarkan - ada yang memaparkan seni persilatan sebenar ditayangkan di RTM, ada juga yang lebih mirip kung-fu tetapi dikatakan silat ditayangkan di TV3.

Ketika kemuncak populariti siri 'pendekar' ini,  ada dua nama disebut sebagai nama besar iaitu pelakon Eman Manan dan Rusdi Ramli. Eman Manan terarah kepada siri drama silat yang realistik, sementara Rusdi Ramli pula terkenal sebagai pelakon utama siri drama silat ala kung-fu.

Skripnya juga tampak berbeza, di mana elemen-elemen komik Hong Kong terpapar jelas dalam siri-siri 'ala kung-fu' selain pergerakan kamera yang lebih dinamik. Kostum juga lebih mirip opera Cina berbanding siri yang dibintangi Eman Manan.

Nama sirinya juga lebih 'ke-komikkan', diberikan judul seperti 'Pedang Maut' dan 'Pedang Sakti'. Bagi peminat drama silat realistik, siri popular seperti 'Pendekar Kundur' dan 'Keris Hitam Bersepuh Emas' menjadi pilihan utama di RTM1.

Walaupun banyak kritikan kedengaran terhadap ketelitian dalam pembikinan siri-siri ini, seronok sebenarnya melihat bagaimana penerbitan siri TV ini tak kiralah dari kem mana sekalipun sedaya upaya cuba mempersembahkan latar belakang zaman klasik dalam setiap episod yang ada. Memang menjadi dan nampak lama kisahnya.

Jarang tema sekolah pemulihan dijadikan topik dalam siri TV kita, jadi percubaan untuk memperkenalkan kisah yang berlaku dalam sekolah sebegitu dalam bentuk fiksyen merupakan satu usaha yang harus disambut baik.

'Juvana' menampilkan Zahiril Adzim yang memainkan watak Daim, seorang anak muda yang terpaksa menjalani hidup di sekolah pemulihan akhlak selepas salah faham mengakibatkan dia disabitkan kesalahan membunuh ibu kandungnya sendiri.

Di sekolah itu, dia perlu menghadapi dugaan gangguan pelajar-pelajar lain yang menjadikan dia mangsa buli, ekoran reputasinya. Hanya selepas kehadiran seorang guru yang cuba mendalami kisahnya barulah Daim mempunyai kekuatan untuk melawan kembali sistem yang membelenggunya.

Walaupun simpati kita nyata terarah kepada Daim, watak Botak lakonan Johan As'ari mencuri tumpuan sebagai antagonis utama siri ini; berkesan memainkan dinamik 'ketua pelajar-ketua samseng' sepanjang 13 episod siri ini berjalan.

'Juvana' menutup tirai ceritanya dengan sebuah filem terbitan tahun 2013 menggunakan judul sama, menjadi kisah sinambungan serta penamat kepada cerita remaja-remaja bermasalah ini.


Ini Sebab Mengapa Kayu Gaharu (Oud) Tersangat Mahal Lebih Dari Emas

Untuk beribu-ribu tahun, kayu gaharu dikenali sebagai "The Wood of the Gods". Kayu gaharu gred pertama boleh mencecah harga RM400,000 sekilogram sekaligus menjadikannya sebagai bahan mentah paling mahal di dunia.

Namun untuk pokok ini menghasilkan kayu gaharu, ia perlu dijangkiti bakteria terlebih dahulu. Bagaimana jangkitan ini berlaku? Apa kegunaan kayu gaharu dan mengapa ia tersangat mahal?

Aquilaria malaccensis adalah pokok yang berasal dari hutan hujan di Asia Tenggara.

Sebelum dijangkiti bakteria, kayu di dalam pokok ini adalah pucat, tidak mempunyai bau dan tidak berharga.

Namun dalam dunia liar, kerosakan pada pokok ini yang disebabkan oleh haiwan mengakibatkan pertumbuhan sejenis jangkitan kulat di bahagian dalam pokok yang dikenali sebagai Phialophora parasitica.

Untuk mempertahankan diri dari jangkitan ini, pokok Aquilaria menghasilkan resin aromatik gelap dan lembap yang disebabkan oleh tekanan, dikenali sebagai aloe.

Selama beberapa tahun, aloe-aloe yang dihasilkan ini tertanam di bahagian dalam pokok yang menghasilkan akhirnya menghasilkan kayu gaharu.

Setelah kayu gaharu dituai, ia perlu dipisahkan dari kayu Aquilaria yang sihat di sekelilingnya.

Dalam tugas sukar yang sering memakan masa berjam-jam, kayu gaharu yang terhasil dan juga dikenali sebagai oud, diukir menggunakan tangan.

Oud biasanya digunakan sebagai pewangi biasanya di Timur Tingah di mana ia dibakar untuk mewangikan ruangan rumah atau sebagai minyak wangi.

Oud juga disuling menjadi minyak pati dan dalam bentuknya yang paling tulen, harga minyak oud matang boleh mencecah RM320,000 seliter.

Ini membuatkan ia mendapat nama julukan "emas cair" dalam kalangan para peniaga.

Disebabkan Oud menjadi semakin popular di Barat, ia telah menjadi ramuan biasa dalam sesetangah minyak wangi untuk menambahkan aroma "musky ", menjadikannya tersangat mahal.

Tetapi kerana pengeluaran tidak mapan dan pemburuan haram, semua jenis pohon Aquilaria kini diklasifikasikan sebagai terancam terancam kritikal, dengan para pakar menganggarkan populasi global telah menurun sebanyak 80% selama 150 tahun terakhir.

Malah bagi pokok Aquilaria yang masih bertahan, kekerapan untuk ia dijangkiti kulat secara semula jadi adalah sangat jarang.

Sesetengah pihak menganggarkan hanya 2% sahaja dari pokok Aquilaria liar yang dijangkiti jumlah kulat yang cukup untuk menghasilkan gaharu secara semula jadi.

Ini sekaligus membuatkan pemburuan untuk mencari kayu gaharu semula jadi tersangat sukar.

Dengan kayu gaharu semula jadi kini yang hampir pupus, di beberapa kawasan perhutanan termasuklah seperti yang diuruskan oleh Truong di Vietnam, pokok-pokok disuntik dengan sebatian mikroba secara artifisial untuk mendorong penghasilan resin yang sangat penting.

Gaharu digambarkan sebagai produk yang melambangkan kekayaan dan kemewahan yang harum dalam salah satu teks tertulis tertua di dunia, Sanskrit Veda, sejak 1,400 SM.

Aroma yang dihasilkan dari gaharu sangat dihargai oleh banyak budaya dan agama sepanjang sejarah. Dalam Sutra Nirvana, gaharu disebut sebagai "kayu syurgawi" yang digunakan dalam pembakaran mayat Buddha.

Dalam New Testament, tubuh Jesus dikatakan digosok dengan campuran mur dan gaharu selepas disalib.

Dan dalam Hadis Sahih al-Bukhari, penerangan syurga oleh utusan Allah termasuklah pembakaran gaharu sebagai wangian.

Namun di tempat-tempat di mana Oud sangat popular, permintaan tinggi bukan sahaja meningkatkan harganya tetapi juga meningkatkan kadar penuaian dan pengeluaran buatan.

Pada akhir 2029, pasaran Oud dijangka meningkat dua kali ganda menjadi RM256 bilion.


Asal-Usul Nama "Janda Baik", Tempat Pelancongan Popular di Pahang

Di Pahang, terdapat beberapa tempat pelancongan kawasan tanah tinggi popular antaranya Cameron Highland dan Genting Higland. Cameron Highland menjadi destinasi percutian bagi yang mahukan ketenangan dan melihat secara dekat penanaman teh dan strawberi serta membeli sayur-sayuran segar. Sementara itu, Genting Highland pula menjadi pilihan bagi yang mahu membeli-belah ataupun mahukan hiburan.

Namun, mungkin ramai yang tidak tahu bahawa terdapat 2 lagi lokasi percutian tanah tinggi yang menarik iaitu Bukit Fraser, Bukit Tinggi dan Janda Baik. Baiklah, kali ini kami ingin berkongsi sedikit mengenai kawasan Janda Baik ini yang menjadi pilihan bagi mereka yang mahu bercuti hujung minggu dan tidak mahu memandu terlalu jauh dari KL dan Selangor.

Bagi yang tidak pernah sampai ke sini, kampung ini terletak 800 m dari aras laut dan dianggarkan mempunyai penduduk sekitar 2,820 orang pada tahun 2019. Nama kawasan sememangnya menarik perhatian ramai kerana perkataan "Janda" pada nama tempat ini. Seperti yang kita tahu, perkataan "janda" boleh diistilahkan sebagai wanita yang sudah berpisah dengan suaminya, sama ada berpisah hidup ataupun mati.

Apakah sejarah di sebalik nama Janda Baik ini? Adakah nama ini diberikan kepada tempat ini kerana benar-benar terdapat janda yang baik di kawasan kampung ini suatu ketika dahulu?

Sepertimana sejarah atau kisah dahulu yang ditUrunkan dari generasi ke generasi berikutnya secara oral, maka kisah asal-usul nama Kampung Janda Baik juga tidak terkecuali mempunyai beberapa versi kisah sejarah yang mungkin benar ataupun hanya cakap-cakap masyarakat setempat sahaja.

Ada mitos yang mengatakan bahawa tempat ini mendapat namanya kerana satu ketika dahulu kampung ini menjadi pilihan bagi ramai wanita yang kehilangan suami mereka yang terkorban dalam perang saudara di Selangor satu ketika dahulu.

Lebih menarik, wanita-wanita ini atau lebih tepat janda-janda ini dikatakan mempunyai peribadi yang baik dan gemar membantu masyarakat setempat dan wanita lain yang senasib dengan mereka. Adakah kisah ini benar dan tepat? Wallahu'alam.

Namun, kisah yang paling menarik mengenai asal-usul nama tempat atau kampung ini mungkin boleh diambil daripada kisah yang diceritakan oleh Tn. Hj. Zahari bin Arop, Ketua Kampung Janda Baik sendiri yang usianya sudah melebihi  70 tahun. Malah, beliau juga mungkin hidup sezaman dengan generasi awal yang membuka penempatan ini dahulu.

Sebelum Janda Baik ditubuhkan pada tahun 1930, kawasan ini didiami oleh golongan Orang Asli. Perkampungan ini didirikan setelah beberapa penduduk berpindah dari Bentong ke kawasan ini yang mempunyai altitud yang lebih tinggi kerana banjir pada tahun 1926 yang menenggelamkan Bentong dan kawasan rendah yang lain di Semenanjung Malaysia.

3 orang pengasas awal kampung ini adalah Haji Deris, Haji Kadir and Haji Yasir. Apabila tiba di sini, mereka membina pondok dan tinggal di pondok tersebut selama seminggu bagi memastikan kawasan ini terselamat daripada kejadian banjir. Setelah seminggu, barulah mereka membina penempatan kekal di kampung ini dan membawa masuk saudara-mara mereka ke sini.

Pada awalnya, kampung ini pernah diberikan nama Kampung Tiga Haji sempena nama 3 orang Haji yang membina penempatan disini. Tidak lama kemudian, Sultan Abu Bakar, Sultan Pahang ketika itu telah membuat lawatan pertama ke kampung ini pada tahun 1932.

Diceritakan juga bahawa satu ketika dahulu pernah terjadinya pertengkaran antara ketua Orang Asli Tok Batin Wok dan isterinya Siah menyebabkan kedua-duanya berpisah selama sebulan sebelum mereka berdamai kembali.

Empat minggu kemudian setelah perdamaian mereka, pegawai daerah Bentong Henry Peacock mencadangkan agar nama kampung  ini diganti menjadi Janda Baik, kerana "janda" dalam bahasa Melayu merujuk kepada wanita yang bercerai dan "baik" merujuk kepada hubungan antara ketua Orang Asli Tok Batin Wok dan isterinya Siah yang bertambah baik sejak mereka bersatu semula.

Daripada kisah Tok Batin Wok dan isterinya Siah ini, kampung ini secara rasmi dinamakan semula menjadi Janda Baik pada 19 September 1936. Baginda Sultan Abu Bakar yang tertarik dengan kisah yang disampaikan ini kemudian menukar nama kampung ini kepada Janda Baik, sekali gus kekal sehingga kini

Di kampung ini dahulu, terdapat sebuah pulau bernama Pulau Santap yang terletak di tengah-tengah sungai besar yang melaluinya. Ia digunakan oleh Sultan Pahang sebagai tempat berehat dan bersantap. Malangnya, pulau tidak lagi wujud kerana sudah terhakis akibat pembangunan di kawasan ini.

Pada masa kini, Janda Baik terkenal sebagai tempat percutian singkat pada hujung minggu dengan kewujudan banyak chalet penginapan dan rumah inap. Lokasi ini menjadi pilihan kerana lokasinya tidak jauh dari KL dan cuaca yang sejuk, menjadikannya tempat percutian menarik untuk mandi air terjun, berkelah, barbeku, trekking, bermain ATV, berbasikal dan sebagainya.

Janda Baik mula menjadi terkenal dan diperkatakan di dada-dada akhbar setelah Allahyarham Tan Sri Muhammad Ghazali Shafie, mantan Menteri Luar Negeri Malaysia, terselamat dalam nahas udara pesawat Cessna 206 pada 11 Januari 1982 kawasan pergunungan Kampong Som Som Hilir berhampiran di Janda Baik.

Beliau ketika itu dalam perjalanan ke Kuala Lipis untuk menghadiri mesyuarat jawatankuasa bahagian UMNO. Kerajaan Malaysia ketika itu khuatir seorang Menteri Kerajaan Persekutuan mungkin telah ditangkap oleh gerila komunis. Beliau bernasib baik terselamat dengan kecederaan ringan sementara pembantu juruterbang (Vergis Chacko) dan pengawalnya (Charon Daan) terbunuh dalam nahas itu.

Disebabkan bandar Kuala Lumpur menjadi semakin sesak, pernah cadangan dibuat untuk membina pusat pentadbiran baru yang dikenali sebagai Putrajaya di mana bangunan dan pejabat pentadbiran akan dipindahkan. Pada tahun 1990, kerajaan ketika menyenaraikan enam kemungkinan tempat untuk membina Putrajaya, salah satunya adalah di Janda Baik.

Ketika berita itu tersebar, ramailah orang kaya membeli tanah disini dengan niat untuk mendapatkan duit pampasan berkali-kali ganda daripada kerajaan. Namun, kerajaan akhirnya memutuskan untuk membinanya di Perang Besar, Selangor tempat Putrajaya kini.


Kisah Ejen Perisik Paling Bahaya Buat FBI dan CIA - Robert Hanssen

20 tahun yang lalu, Robert Hanssen ditangkap dan didakwa melakukan pengintipan untuk Kesatuan Soviet dan kemudian, Rusia. Dia mengaku bersalah terhadap 15 tuduhan pada Julai 2001 dan dijatuhkan hukuman penjara seumur hidup tanpa kemungkinan untuk dibebaskan.

Lebih mengejutkan, Hanssen sebenarnya adalah pengintip Amerika yang dilantik oleh FBI. Hanssen dianggap sebagai agen dua muka paling bahaya dalam sejarah FBI. Berikut adalah kisahnya.

Robert Philip Hanssen dilahirkan pada 18 April 1944 dan merupakan anak kepada seorang pegawai polis di Chicago. Dia menerima ijazah sarjana muda dari Knox College, Illinois, dalam jurusan kimia. Pada masa yang sama, dia juga mempelajari bahasa Rusia.

Dia melanjutkan pelajaran dan memperolehi Ijazah Sarjana Pentadbiran Perniagaan dalam perakaunan dan maklumat. Hanssen mengikut jejak langkah bapanya apabila menyertai pasukan polis Chicago di mana dia ditugaskan menyiasat pegawai polis yang korup.

Setelah tiga tahun, dia berhenti daripada pasukan polis Chicago dan memohon untuk jawatan di FBI. Dia akhirnya diterima FBI pada 12 Januari 1976 dan dihantar bekerja di lapangan di Indiana bagi menyiasat penjenayah kolar putih.

Dua tahun kemudian, Hanssen dipindahkan ke New York dan diminta melakukan perisikan terhadap Rusia. Pada ketika inilah dia menghubungi seorang perisik tentera Soviet dan menawarkan diri untuk menjadi ejen dua muka. Pada tahun 1985, Hanssen dilantik menjadi ejen KGB (pasukan perisik Soviet).

Pada 4 Oktober 1985, Robert Hanssen menghantar sepucuk surat kepada KGB. Surat itu mengandungi maklumat tiga pegawai KGB yang menjadi ejen dua muka dan bekerja untuk Amerika Syarikat.

Tidak lama selepas menjadi ejen dua muka untuk KGB, isteri Hanssen telah menemui dokumen mencurigakan di rumah mereka. Hanssen mengakui menjual maklumat kepada Soviet tetapi mengatakan ia adalah maklumat tidak penting.

Isterinya yang merupakan penganut Kristian yang alim menyuruh Hanssen membuat pengakuan kepada paderi dan mendermakan wang yang diperolehi daripada KGB. Hanssen menuruti supaya rahsianya terselamat.

Pada tahun 1987, Hanssen telah dipanggil penyelianya untuk mencari seorang pembelot yang telah mengkhianati ejen Amerika yang melakukan risikan di Rusia.

Tanpa FBI mengetahui sebenarnya dalang yang dicari Hanssen adalah dirinya sendiri. Dia cuba melencongkan siasatan sehingga kes itu ditutup tanpa sebarang tangkapan.

Pada 1989, Hanssen sekali lagi menjual maklumat penting kepada Kesatuan Soviet. Apabila Kesatuan Soviet merancang untuk membina kedutaan baru di Washington D.C, FBI telah membina sebuah terowong rahsia di bawah kedutaan itu bagi tujuan pengawasan.

Hanssen yang diberi tanggungjawab mengkaji pelan bangunan itu telah menjualnya kepada Soviet dengan harga RM 227,000. Semua rancangan FBI untuk mengintip kedutaan Soviet berjaya digagalkan.

Apabila Kesatuan Soviet dibubarkan pada tahun 1991, Robert Hanssen menjadi cemas kerana risau pembelotannya terhadap negara akan terbongkar. Dia mengambil keputusan untuk berhenti menjadi ejen dua muka.

Setelah lama menyepi, dia kembali menjadi pembelot negaranya. Ketika itu, Hanssen merupakan Pegawai Perhubungan FBI di Jabatan Negara Amerika Syarikat.

Dia menyambung semula karier ejen dua mukanya tetapi kali ini untuk SVR (Perkhidmatan Perisik Luar) Rusia. Selama menjadi ejen dua muka, dia menerima habuan dalam bentuk wang dan barang kemas seperti emas atau berlian.

Tiada siapa dari FBI mengesyakinya walaupun sering berpakaian mewah dan menghabiskan wang di kelab tarian bogel.

Pada tahun 2000, Hanssen melakukan satu kesilapan besar di mana dia tersalah menuduh seorang ejen CIA bernama Brian Kelley sebagai tali barut KGB. Berikutan kes itu, FBI mula mengubah cara mereka menyiasat dalang yang menjual maklumat negara.

FBI membayar RM 29 juta kepada seorang bekas pengintip KGB bagi mendapatkan dokumen ejen dua muka yang disimpan oleh SVR.

Maklumat pada dokumen itu sepadan dengan profil Robert Hanssen. Ia merangkumi masa, tarikh, lokasi, rakaman suara dan bungkusan yang mempunyai cap jari Hanssen. FBI mula memerhati Hanssen setiap masa  dan memasang pepijat.

Pada 18 Febuari 2001, Hanssen ditahan di sebuah taman di Vienna, Virginia, ketika menghantar maklumat sulit. FBI menemui satu lagi bungkusan berhampiran mengandungi wang RM 207,000 yang dipercayai sebagai upahnya.

Ejen FBI mendakwa, ketika diberkas Hanssen sempat berkata "Kenapa kamu ambil masa begitu lama untuk menangkapku?"

Bagi mengelak daripada dijatuhkan hukuman mati, Hanssen membuat perjanjian akan memberi kerjasama kepada pihak berkuasa.

Pada 6 Julai 2001, Hanssen telah dijatuhkan hukuman 15 kali penjara seumur hidup tanpa parol. Ini kerana Hanssen telah menyebabkan ratusan ejen FBI dipenjara atau dibunuh pihak KGB dan SVR.

Dia menjalani hukuman di penjara kawalan ketat di Colorado bersama-sama penjenayah berat lain dan ditempatkan di dalam sel kecil selama 22-23 jam sehari.


Kenapa Superman Pakai Seluar Dalam Merah Di Luar?

Watak adiwira merupakan antara karya fiksyen popular dalam beberapa dekad ini, dengan barisan filem Marvel menjadi bukti pengaruhnya - namun 'Superman' tetap mempunyai auranya tersendiri walaupun sedikit tenggelam kebelakangan ini.

Watak tersebut merupakan adiwira fiksyen pertama yang digarap mempunyai kuasa luar biasa, memulakan kegilaan orang ramai terhadap komik genre fantasi ini. Uniknya, sejak awal terbitannya Superman sudah digambarkan memakai 'seluar dalam' di luar kostumnya.

Kostum itu sering menjadi bahan komedi peminat komik, selain daripada memberi inspirasi kepada kanak-kanak yang cuban memakai seluar dalam mereka di luar seluar sambil berimaginasi terbang di udara.

Pernah tak anda terfikir - kenapa Superman memakai seluar dalam di luar seluarnya?

Berbeza dengan sebuah lagi rumah penerbitan iaitu Marvel, kebanyakan adiwira yang dipaparkan dalam DC Comics telah diterbitkan lebih awal, sejak mula sudah dipakaikan 'seluar dalam' di luar kostum mereka.

Lihat saja rekaan Superman, Batman, Martian Manhunter, Aquaman dan beberapa watak lagi dari barisan DC yang jelas menampakkan pemakaian seluar dalam. Ada penjelasannya kenapa rekaan itu digunakan.

Untuk menjawab soalan ini kita perlu merujuk jawapan daripada individu yang sangat berkait rapat dengan industri komik sejak mula, seorang lelaki bernama Julius Schwartz. Beliau adalah editor kepada DC Comics sejak dekad 1940 sehinggalah era 1980-an.

Dalam buku biografi beliau yang 'Man of Two Worlds : My Life in Science Fiction and Comics' terbitan tahun 2000, Schwartz yang telah berkecimpung dalam bidang penulisan komik sekian lama telah pun memperjelaskan apa yang menyebabkan rekaan seluar dalam dijadikan satu elemen utama lakaran watak adiwira.

Sekitar era 1920-an sehinggalah terbitnya komik pertama yang memaparkan watak Superman dalam komik 'Action Comics #1' pada tahun 1938, pengaruh acara sarkas yang dipelopori usahawan-usawahan persendirian sangat besar kepada masyarakat.

Sarkas menjadi acara popular di kalangan masyarakat Amerika Syarikat dengan individu-individu yang beraksi di dalamnya seperti pelaku lagak ngeri atau ahli gusti, gemar mengenakan sehelai seluar pendek mirip seluar dalam yang akan dipakaikan di luar kostum mereka semasa beraksi.

Adalah menjadi satu kebiasaan untuk jurulatih sarkas dan gusti untuk mengajar individu yang mahu menceburi bidang tersebut tatacara pemakaian seluar pendek di luar kostum mereka.

Dengan mengenakan seluar pendek, tubuh mereka akan lebih dilindungi daripada terdedah. Ini kerana bukan semua individu yang terlibat dalam bidang ini mahu menayangkan tubuh mereka, apatah lagi apabila melibatkan bahagian kemaluan.

Penggunaan seluar pendek membolehkan apa yang dirasakan perlu disembunyikan masih tersembunyi, tanpa membataskan pergerakan. Risiko untuk seluar itu tersangkut pada peralatan yang digunakan khasnya melibatkan aksi ngeri lompatan ngeri juga dapat diminimakan.

Itu belum diambil kira risiko baju ketat yang dipakai koyak pula kan?

Era tersebut, ahli gusti dan ahli sarkas dianggap idola masyarakat ekoran kekuatan dan ketangkasan mereka, jadi tidak menghairankan untuk pencipta watak adiwira zaman tersebut mengambil elemen seluar pendek itu untuk digabungkan dalam rekaan watak fiksyen mereka.

Bezanya, seluar pendek Superman direka untuk bersifat lebih ketat, mencakupi bahagian kelangkangnya bagi melambangkan kekuatannya yang bukan ibarat manusia biasa - lebih menyerupai sehelai seluar dalam.

Rekaan baju ketat, kasut but, tali pinggang serta kain gerbang yang dipakai Superman juga semuanya berinspirasikan daripada pakaian pelakon sarkas. Kiranya, Superman yang dapat anda lihat sebenarnya adalah hasil gabungan kostum ahli gusti dan ahli sarkas - yang diberikan latar belakang makhluk asing.

Walaupun Superman terkenal sebagai adiwira dengan seluar dalam merah di luar, watak tersebut bukanlah watak pertama yang 'menggayakan' kostum sedemikian rupa.

Flash Gordon, sebuah siri komik sains fiksyen telah memperkenalkan kostum sebegitu sejak tahun 1934, 4 tahun lebih awal berbanding kemunculan pertama Superman. Bezanya, watak Flash Gordon yang dipaparkan mempunyai rekaan pakaian yang berbeza-beza mengikut isu bergantung kepada lokasi planet di mana dia mendarat.

Kadangkala dia memakai seluar dalam di luar, kadangkala dia hanya memakai seluar panjang.

Hanya selepas pengenalan watak baru The Phantom pada tahun 1936, barulah industri komik mempunyai adiwira yang secara konsisten memakai seluar dalam di luar menerusi kostumnya. Siap berjalur-jalur lagi!

Namun demikian, ternyata Superman yang benar-benar menjadikan elemen itu ikonik kekal sebagai salah satu identitinya. Hanya pada tahun 1998, buat kali pertama Superman tanpa seluar dalam di luar dipaparkan dalam komik - 60 tahun selepas kemunculan pertamanya.

Dalam era masakini, populariti filem-filem adiwira sedikit sebanyak menenggelamkan identiti adiwira berseluar dalam dari layar perak.

Perubahan pada rekaan mula diperkenalkan dan elemen utama yang menjadi mangsa dibuang agar rekaan moden seiring peredaran zaman - adalah seluar dalam adiwira yang dipakai di luar kostum.

Mungkin rekaan tersebut masih relevan untuk paparan dalam komik, namun seni rekaan moden seolah mahu membuang terus rekaan lama itu ke tong sampah berikutan tiada lagi keperluan untuk meneruskannya.

Sayangnya dengan perubahan ini, kita pun dah tak dapat lagi melihat kanak-kanak cuba berlagak ala Superman hanya disebabkan dia tanpa malu memakai seluar dalam ayahnya di di luar rumah.


Tembok Besar Hijau China, Rancangan China Menghalang Ancaman Ribut Pasir Gurun Gobi

Di Iluminasi, kami pernah menulis beberapa artikel berkenaan Tembok Besar China yang dianggap salah satu keajaiban dunia. Mungkin ramai yang tidak tahu negara China juga mempunyai sebuah lagi "tembok" yang digelar "Tembok Besar Hijau China" atau "The Green Wall Of China".

Negara China satu ketika dahulu merupakan penyumbang utama kepada penghasilan gas karbon monoksida global. Namun, sejak tahun 2014 negara ini mula membuat pelaburan besar-besar untuk memulihara dan memelihara alam sekitar kerana mereka mula sedar akan kesan buruk pencemaran ini kepada ekonomi dan kesihatan rakyat.

Ramai yang tidak tahu negara ini telah melaksanakan projek 'Tembok Hijau Besar' China sejak tahun 1978 untuk menahan serangan ribut pasir dan debu dari Gurun Gobi dan memberikan sumber kayu berterusan kepada penduduk tempatan untuk jangka masa panjang.

Program ini dimulakan pada tahun 1978 dan direncanakan akan diselesaikan sekitar tahun 2050. Apabila siap kelak, tembok ini akan memiliki panjang keseluruhan 4,500 kilometer. Projek ini mempunyai keutamaan dari aspek sejarah. Walau bagaimanapun, pada zaman pra-moden, projek penanaman semula hutan yang ditaja oleh kerajaan di sepanjang kawasan bersejarah ini kebanyakannya adalah untuk kubu tentera.

Setiap musim bunga, debu dari padang pasir utara China ditiup angin ke arah timur sehingga ke Beijing. Ribut pasir ini merupakan ancaman besar kerana melapisi rumah, kereta dan penduduk setempat sehingga menyebabkan hospital-hospital di kota itu dibanjiri pesakit yang menderita penyakit pernafasan.

Pasir-pasir ini juga menyebabkan mesin-mesin tersumbat, lapangan terbang terpaksa ditutup dan memusnahkan tanaman, memaksa ribuan penduduk luar bandar meninggalkan tanah mereka. Pasir ini akan bertebaran ke seluruh Asia, membawa pencemaran dan penyakit berpotensi menular.

Di Korea, kerajaannya baru-baru ini mempertimbangkan untuk mengisytiharkan bahawa ribut pasir ini sebagai bencana alam. Keadaan ini menjadi bertambah buruk akibat proses "pennggurunan" yang berpunca daripada penebangan hutan dan kekeringan yang mengubah tanah gersang menjadi gurun, mewujudkan lapisan tanah di permukaan yang mudah ditiup angin.

Akibat serangan ribut pasir ini, China kehilangan 3600 km persegi padang rumput setiap tahun akibat dilitupi oleh pasir yang ditiupkan dari Gurun Gobi ini. Setiap tahun, ribut pasir dan debu menghakis kira-kira 2000 km persegi lapisan atas permukaan tanah dan serangan ribut meningkat dengan teruk setiap tahun.

Kini, dengan kawasan berpasir ini hanya berada dalam jarak 150 batu dari ibu kota China, para pegawai Beijing telah memulakan kempen besar-besaran untuk mengatasi masalah ini. Ribut ini juga mempunyai kesan terhadap kegiatan pertanian yang serius bagi negara-negara berdekatan yang lain seperti Jepun, Korea Utara dan Korea Selatan.

Kerajaan  China telah memberi subsidi dan menambah banyak projek penanaman semula hutan dalam beberapa tahun kebelakangan ini, seterusnya menghasilkan projek penanaman pokok terbesar dalam sejarah manusia. Hasilnya setakat ini memuaskan, kerana kekerapan ribut pasir di seluruh negara turun satu perlima antara 2009 dan 2014.

Fasa keempat dan terbaru projek ini yang dimulakan pada tahun 2003 mempunyai dua bahagian - penggunaan teknik penyemaian udara untuk menutup  tanah di mana tanahnya kurang kering dan menawarkan insentif tunai kepada petani untuk menanam pokok dan pokok renek di kawasan yang lebih kering.

Sistem pengawasan bernilai $ 1.2 bilion termasuk pemetaan dan pangkalan data pengawasan juga telah digunakan. Tembok hijau dibina dan disusun dengan tumbuh-tumbuhan yang mampu menahan pasir dan disusun dalam pola papan catur untuk menstabilkan bukit pasir.

Platform kerikil akan berada di sebelah tumbuh-tumbuhan untuk menahan pasir dan mendorong kerak tanah terbentuk. Pokok-pokok juga boleh berfungsi sebagai penahan angin ribut dari ribut pasir dan debu. Kerajaan juga telah membuat jaringan pemantauan pasir debu dengan Jepun dan Korea.

Selain itu, kerajaan juga telah membiayai penyelidikan untuk mengeksplorasi penggunaan tanaman yang diubahsuai secara genetik, penstabilan bukit pasir dengan bahan kimia, penggunaan jenis rumput yang dibiakkan di angkasa dan bahkan teknik pertanian yang akan memungkinkan padi tumbuh di kawasan tanah berpasir.

Adakah langkah yang diambil oleh kerajaan China ini terbukti berkesan? Projek Tembok Besar Hijau China ini juga tidak lari daripada menerima kritikan daripada pakar yang berasa skeptikal akan keberkesanannya.

Sehingga tahun 2009, hutan yang ditanam di China ini meliputi lebih dari 500,000 kilometer persegi, menjadikannya hutan buatan terbesar di dunia. Pada tahun 2008, ribut musim sejuk telah memusnahkan 10% stok hutan baru, menyebabkan Bank Dunia menasihati China untuk lebih fokus pada kualiti dan bukannya kuantiti dalam spesies tumbuhan yang ditanamnya.

Banyak pokok yang ditanam adalah di kawasan di mana mereka tidak tumbuh secara semula jadi dan ianya dijangka akan mati setelah beberapa tahun. Spesis pokok-pokok ini yang bertahan hidup pula menyerap banyak air bawah tanah yang diperlukan rumput dan tumbuhan asli di kawasan tersebut, menyebabkan lebih banyak degradasi tanah berlaku.

Sekiranya kerja-kerja penanaman hutan terus dilakukan sehingga jumlahnya melebihi daya dukung tanah, ia akan menyebabkan pokok mati kerana tidak mempunyai sumber air dan nutrien untuk terus hidup. Oleh itu, sukar untuk menentukan apakah projek Tembok Hijau ini membantu atau merosakkan ekosistem tempatan.


7 Perisian Komputer Paling Mahal di Dunia

Perisian komputer (software) adalah arahan, program atau data yang digunakan untuk mengoperasikan mesin dan melaksanakan tugasan tertentu. Tanpa perisian, kebanyakan mesin terutamanya komputer menjadi tidak berguna.

Terdapat dua jenis perisian iaitu perisian sistem (system software) dan perisian aplikasi (application software). Perisian sistem direka untuk mengendali, mengurus dan memperluas daya pemprosesan komputer. Manakala perisian aplikasi pula menggunakan perisian sistem untuk menjalankan tugas-tugas tertentu.

Hampir setiap sektor di dunia seperti perniagaan, perkilangan, kesihatan, hiburan atau pengangkutan menggunakan perisian dan perkhidmatan IT untuk kelancaran urus niaga, keselamatan, pengendalian data dan  pengurusan kewangan.

Harga bagi perisian pula bergantung kepada fungsi dan ciri-ciri yang ditawarkan. Ada perisian yang memakan masa bertahun-tahun untuk dibangunkan agar lebih baik dan boleh dipercayai. Berikut adalah senarai perisian paling mahal di dunia.

Perisian pengurusan rangkaian pelbagai fungsi ini dihasilkan syarikat komputer terkenal, Hewlett Packard. Harga perisian ini dikatakan wajar kerana ia mempunyai penjejakan perubahan konfigurasi masa nyata, pelaporan pematuhan dan tugas konfigurasi automatik.

Walaupun sebelum ini OpenView memegang sebahagian besar saham di dalam industri perisian pengurusan rangkaian, HP berjaya mengatasi OpenView dengan Pusat Pengurusan Pintar (IMC).

IMC (Intelligent Management Center) pada mulanya merupakan produk dari syarikat rangkaian komputer 3Com yang dibeli HP pada tahun 2009.

Softimage Face Robot adalah perisian yang dibangunkan oleh Autodesk, syarikat sama yang menghasilkan perisian AutoCAD. Perisian ini digunakan untuk membuat grafik pelbagai media terutamanya permainan video dan filem.

Walaupun mahal, perisian animasi yang menerajui dunia 3D ultra-realistik ini menjadi pilihan utama bagi kebanyakan perusahaan media dan syarikat pengiklanan di seluruh dunia.

VxWorks adalah seperti kebanyakan real-time operating system (RTOS) atau sistem operasi masa nyata yang lain. Namun, fungsi utama VxWorks adalah untuk memproses semua jenis maklumat secara serentak tanpa kelewatan (delay) atau kesilapan (error).

VxWorks biasanya digunakan dalam industri di mana keselamatan menjadi keutamaan seperti aeroangkasa, pertahanan, perubatan, telekomunikasi, robotik, atau pengangkutan.

VxWorks digunakan dalam banyak pembangunan inovasi teknologi seperti robot ASIMO, penyelidikan ruang angkasa NASA dan pesawat Boeing 787.

"Source" adalah perisian yang didedikasikan untuk menghasilkan grafik 3D dalam permainan video. Ia merupakan perisian yang dibangunkan syarikat permainan video Valve yang dihasilkan melalui C++.

Antara permainan cideo yang menggunakan perisian ini adalah seperti Counter-Strike: Source, Half-Life 2 dan Left 4 Dead. Pada tahun 2015, Valve mengumumkan pengganti Source yang baru iaitu Source 2. Permainan video pertama yang dihasilkan pada Source 2 ialah Dota 2.

Walaupun telah dihentikan, ia tidak mengubah kenyataan bahawa RenderWare merupakan salah satu projek perisian termahal pernah dihasilkan. Sedikit lebih mahal berbanding Source, perisian ini juga dikhaskan bagi menghasilkan grafik 3D untuk permainan video.

Mesin 3D API dan rendering grafik dari Criterion Software ini digunakan untuk menghasilkan permainan video buat Sony (Playstation 2 hingga 4), Microsoft (Xbox, Xbox 360 dan Xbox One) dan Nitendo (Gamecube dan Wii). Ia juga boleh digunakan pada Windows dan Mac OS.

New World Systems adalah perisian keselamatan paling mahal di dunia. Dengan tanda harga melebihi dua juta, perisian ini dianggap sebagai sistem keselamatan awam paling selamat yang pernah dibangunkan.

Sistem ini sesuai untuk mengurus dan menjamin keselamatan data khususnya bagi kegunaan badan kerajaan seperti data kewangan, sumber manusia, analisis perniagaan dan sebagainya.

Harga perisian termahal ini jauh meninggalkan pencabar lain dalam senarai. CryEngine 3 adalah versi ketika dari mesin permainan CryEngine yang dibangunkan oleh syarikat permainan video dari Jerman iaity Crytek.

Ciri utama perisian ini termasuk LUA Script Driven AI System, teknologi Uber Shader, deferred lighting dan penilaian warna. Permainan video first-person shooting Crysys 2 adalah permainan video pertama dibangunkan menggunakan perisian ini.

Malah, pasukan pertahanan Australia juga menggunakan perisian ini untuk melatih anggota Tentera Laut mereka dalam latihan simulasi mendaratkan helikopter di atas kapal. CryEngine telah dilesenkan kepada Amazon pada 2015 dengan harga sekitar RM 290 juta.